text:
Bagwetshiwe abo'mhlabelo kaSathane'
2012-03-30 12:01
Johannesburg - Amadoda amabili avume icala lokubulala uKirsty Theologo, 18, esehlakalweni ekuthiwa sihlobene nenkolo kasathane, agwetshwe iminyaka engu-17 ethothoza ejele, kusho imibiko ngoLwesihlanu.
IMantshi igwebe uLester Moody noJeremy King, bobabili abaneminyaka engu-18 ubudala, yabalengisela iminyaka emihlanu.
Bobabili laba kulindeleke bafakaze ecaleni labanye abasolwa uLindon Wagner, 21, Robin Harwood, 18, Harvey Isha, 23, nomsolwa oneminyaka engu-15 ubudala.
Ngenyanga ka-Okthoba uTheologo wabhunyelwa ngophethiloli washiswa.
Washona ngemuva kwesonto engeniswe esibhedlela, umngani wakhe oneminyaka engu-14 ubudala, naye washiswa kodwa wasinda.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


c: text/html

text:
Kubulawe 3 weziboshwa eJapan
2013-02-21 10:01
Tokyo - IJapan ikhunge iziboshwa ezathola isigwebo sentambo namhlanje, kanti lokhu uma kuyiqiniso kusho ukuthi kungokokuqala kusukela ngokhetho lwangoDisemba.
Umsakazeli womphakathi i-NHK nezinye izinhlangano zabezindaba eJapan babike ukuthi lezi ziboshwa ezintathu zibulawe ekuseni ngoLwesine, ngaphandle kokunikeza imininingwane ethe xaxa nokuthi kukhishwe amagama alezi ziboshwa.
Kuneziboshwa ezingu-137 ezithole isigwebo sentambo eJapan, ngokusho kombiko woMnyango wezobuLungiswa.
- Landela
IzindabaNews24 kuTwitter
- AFP

robotstxt: allowed

filter: keep


text:
IMPILO YAMAKHRISTU
Kukholise Ukutshumayela Izindaba Ezinhle
Uyake ukuthole kunzima yini ukutshumayela? Abantu abanengi bangaphendula besithi ye. Yindaba bephendula njalo? Kungenzeka ukuthi bahlangana lobunzima kumbe ukuphikiswa nxa betshumayela kumbe besaba ukukhuluma labantu abangabaziyo. Izinto ezinjalo zingayiqeda intokozo yethu. Kodwa sikhonza uNkulunkulu ojabulayo ofuna simkhonze sijabula. (Hu 100:2; 1Tim 1:11, NW) Yiziphi izizathu ezintathu okumele zisenze sikukholise ukutshumayela?
Okokuqala, siphethe umlayezo onika abantu ithemba. Lanxa ithemba selililihlo lentwala emphakathini wethu, thina singasiza abantu ‘ngezindaba ezinhle.’ (Isay 52:7) Izindaba ezinhle zoMbuso kaNkulunkulu zenza sijabule. Ungakayi tshumayela, cabangisisa ngezibusiso esizazilethelwa nguMbuso kaNkulunkulu lapha emhlabeni.
Okwesibili, izindaba ezinhle esizitshumayelayo zinceda abantu ukuthi batshiye imikhuba elimaza imizimba yabo njalo zenza bazi ngoNkulunkulu. Lokhu kungabenza bathole ukuphila okungapheliyo. (Isay 48:17, 18; Ro 1:16) Umsebenzi wethu ngowokunceda abantu bathole ukuphila. Lanxa abanye bengasilaleli, asibi madolo nzima.—Mt 10:11-14.
Okwesithathu njalo okuqakatheke kakhulu yikuthi ukutshumayela kwethu kudumisa uJehova. Uyathokoza kakhulu ngomsebenzi wokufakaza esiwenzayo. (Isay 43:10; Heb 6:10) Uyasinika umoya wakhe ongcwele ukuze usisize emsebenzini lo. Cela uJehova akuphe umoya ongcwele ukuze ube lentokozo. (Gal 5:22) Ngosizo lukaJehova singenelisa ukunqoba ukwesaba njalo sitshumayele ngesibindi. (ImiSeb 4:31) Lanxa abantu esibatshumayezayo bengalaleli, sizakukholisa ukutshumayela.—Hez 3:3.
BUKELANI IVIDIYO ETHI UKUVUSELELA INTOKOZO NGOKUTADITSHA LOKUCABANGISISA, BESELIPHENDULA IMIBUZO ELANDELAYO:
Kungani kumele sikuqakathekise ukutaditsha lanxa sitshona ekutshumayeleni?
Singamlingisela njani uMariya?
Ucabangisisa nini ngeLizwi likaNkulunkulu?
Kuyini okukuthokozisayo nxa utshumayela izindaba ezinhle?


text:
morning-prayer-second-form-zulu-version-2016
INKONZO YASEKUSENI/ YANTAMBAMA
UHLELO LWESIBILI.
Amavesi okwendlalela.
Yilolu usuku alwenzileyo uSomandla;
Siyakwethaba, sithokoze ngalo.
AmaHubo 118:24
Mayibongwe iNkosi uNkulunkulu ka Israyeli; ngokuba ibahambele abantu bayo yabenzela inkululeko.
Yasivusela uMsindisi onamandla.
Luka 1:68, 69
Ungcwele, ungcwele, ungcwele uSomandla wamabandla;
Wonke umhlaba ugcwele inkazimulo yakhe.
Isaya 6:3
Ufanele wena Nkosi yethu noNkulunkulu wethu ukwamukela inkazimulo nodumo namandla,
Ngokuba nguwena owadala izinto zonke, ngenxa yentando yakho zabakhona, zadalwa.
ISambulo 4:11
Kepha uNkulunkulu uyabonakalisa ukusithanda kwakhe ngalokhu ukuthi,
Siseyizoni uKristu wasifela.
AbaseRoma 5:8
Thina sonke sidukile njengezimvu; yilowo nalowo uphendukele endleleni yakhe;
USomandla wehlisela phezu kwayo ububi bethu sonke.
Isaya 53:6
Ngakho ke lokhu sinoMprisi omkhulu kakhulu odabulile amazulu; uJesu iNdodana kaNkulunkulu masibambelele kuso isivumo sethu.
Ngakho masisondele ngesibindi esihlalweni somusa ukuba samukeliswe isihawu, sifumane umusa wokusiza ngesikhathi esifaneleyo.
AmaHeberu 4:14, 16
UNkulunkulu uluthando,
Nohlala othandweni uhlala kuNkulunkulu, noNkulunkulu uhlala kuye.
1 Johane 4:16
Ngalokho ke nathi, lokhu sinefu elingaka lawofakazi elisihaqileyo, masilahle konke okusindayo nesono esithandela kangaka kithi,
Sigijime ngokubekezela kulokho kuncintisana esikumiselweyo, sibhekile kuJesu umqalisi nomphelelisi wokukholwa kwethu.
AmaHeberu 12:1, 2
Amazwi okukhuthaza
Bafowethu nodadewethu, sihlangene lapha namhlanje ukuzodumisa uNkulunkulu, nokuzovuma izono zethu kuye sicele ukuba asithethelele, size futhi ukuzombonga ngokusidala kwakhe nangokusigcina; size ukuzombonga ngothando lwakhe nobubele bakhe kithina; size nokuzokuzwa izwi lakhe elingcwele; nokuzothandazela izidingo zethu nezabanye; size futhi ukuzokhuthazana njengoba sibona usuku lokugcina lusondela. Kodwa kuqala masivumeni izono zethu Kanye Kanye sithi:
Isivumo sezono (sishiwo ibandla lonke)
Nkulunkulu Somandla, baba wethu osezulwini, siyavuma ukuthi sonile kuwe, ngemicabango, ngezwi, ngokwenza nangalokho esikuyekile sangakwenza. Nkosi yiba nomusa kithina, usixolele izono zethu, usisize sikukhonze kahle, sikuthokozise, ngaye uJesu Kristu iNkosi yethu. Amen
Isiqiniseko ngentethelelo (sishiwo umfundisi)
UNkulunkulu Somandla, Yise weNkosi yethu uJesu Kristu, ongathandi ukuba isoni sife, kodwa uthanda ukuba siphenduke sithembe kuKristu, izwi lakhe liyasho ukuthi uthethelela izono zabo bonke abaphenduka ngeqiniso bakholwe yivangeli. UNkulunkulu wanikela ngeNdodana yakhe uJesu Kristu ukuba ife ukuze sithethelelwe izono sibe nokuphila okuphakade kuye.
Ngakho ke masimdumise uNkulunkulu sithi:
Nkosi, siyakudumisa ngohlelo lwakho olumangalisayo lwensindiso nangothando lwakho olukhulu ngokuthi siseyizoni ezilahlekile uKristu wasifela ukuze asiphe ukuphila.
IHubo 98
1. Mhubeleni uSomandla igama Elisha,
Ngokuba wenze izimangaliso
Esokunene sakhe nengalo yakhe
Engcwele kumtholele ukunqoba.
2. USomandla wazisile insindiso yakhe;
Ukulunga kwakhe ukwambulile
Emehlweni abezizwe.
3. Ukhumbulile umusa wakhe
Nokuthembeka kwakhe kuyo
Indlu ka Israyeli;
Imikhawulo yonke yomhlaba ibonile
Insindiso kaNkulunkulu wethu.
4. Hlokomani kusomandla ngezwi lokuhalalisa,
Nihlabelele ngenjabulo, nihube.
5. Mhubeleni uSomandla ngehabhu,
Ngehabhu nangezwi lehubo.
6. Ngamacilongo nangokukhala komtshingo
Hlokomani ngezwi lokuhalalisa
Phambi kweNkosi uSomandla.
7. Maludume ulwandle nokugcwala kwalo,
Izwe nabakhileyo kulo,
8. Imifula mayishaye ihlombe,
Izintaba zihalalise Kanye Kanye
9. Ebusweni buka Somandla,
Ngokuba uyeza ukwahlulela umhlaba.
Uyakwahlulela izwe ngokulunga nezizwe ngobuqotho.
Udumo alube kuYise, nakuNdodana, naku Moya oyiNgcwele
Njengoba kwakunjalo ekuqaleni, kunjalo manje kuyakuma kunjalo kube phakade. Amen
Ibandla lihlale phansi kufundwe izifundo eTestamenteni elidala nelisho:
Ofundayo aqale ngokuthi: “yizwani izwi le Nkosi njengoba libhaliwe encwadini….”
Ofundayo aphethe isifundo ngokuthi: “leli yizwi lenkosi kuthina”
Ibandla lona lithi: “makabongwe uNkulunkulu”
Isivumo sabaPostoli (sishiwo abantu bonke bemile)
Ngiyakholwa kuNkulunkulu uYise uSomandla owenza izulu nomhlaba, naku Jesu uKristu, iNdodana yakhe ezelwe iyodwa iNkosi yethu; owathatshathwa ngoMoya oNgcwele; wazalwa uMariya intombi epheleleyo; wahlupheka kuPontio Pilatu, wabethelwa esiphambanweni, wafa, wafakwa ethuneni wehlela ngaphansi, ngomhla wobuthathu wavuka ekufeni, wenyuka waya ezulwini, lapho ehlezi khona ngakwesokunene sikaNkulunkulu uYise uSomandla. Uyakuvela khona eze ukuthetha amacala abahleziyo nabafileyo.
Ngiyakholwa kuMoya oNgcwele, nakulo ibandla elikulo lonke, nakukho ukwazana kwabangcwele, nakukho ukuthethelelwa kokona, nakukho ukuvuka komzimba ekufeni, nakukho ukuphila okuphakade. Amen
Asithandaze:
Umfundisi: Nkosi yiba nobubele kithina
Ibandla: Kristu yiba nobubele kithina
Umfundisi: Nkosi yiba nobubele kithina
Ibandla lonke lithi:
Baba wethu osezulwini
Malingcweliswe iGama lakho,
Mawuze umbuso wakho;
Mayenziwe intando yaKho
Emhlabeni njengasezulwini.
Usiphe namuhla isinkwa sethu
Semihla ngemihla.
Usithethelele amacala ethu
Njengoba nathi sibathethelela
Abanamacala kithi.
Ungasingenisi ekulingweni,
Kodwa usikhulule kokubi,
Ngokuba umbuso ungowaKho,
Namandla nenkazimulo
Kuze kubephakade. Amen
Umthandazo wosuku.
Umthandazo wokucela ukuthula.
Nkulunkulu Somandla, okuvela kuwe zonke izifiso ezinhle, zonke izinhloso ezinhle nazo zonke izenzo ezinhle. Siyacela thina zikhonzi zakho ukuba usiphe ukuthula izwe elingesiphe kona. Siqinise ukuze izinhliziyo zethu zilangazelele ukulalela imiyalo yakho, sikhulule kukho konke ukwesaba izitha zethu, ukuze siphile ngokuphumula nangokuthula, ngaye uJesu Kristu uMsindisi wethu. Amen
Umthandazo wokucela umusa.
O! Nkosi khanyisa ubumnyama bethu, kuthi ngomusa wakho omkhulu usivikele kuzo zonke izingozi zalokhu kuphila, ngenxa yothando lweNdodana yakho eyodwa, uMsindisi wethu uJesu Kristu. Amen.
Asithandazele izwe lethu.
Nkulunkulu, Somandla onokuphila okuphakade, busisa izwe lethu, abaholi balo nabantu balo. Yipha ukuthi siphile ngokulalela izwi lakho, silandele iqiniso, ukulunga nobulungiswa. Nkosi siphe ukuthula ngesikhathi sethu, ukuze kukhazimuliswe iGama lakho elingcwele ngaye uJesu Kristu iNkosi yethu. Amen
Asithandazele ibandla lethu.
Baba wethu osezulwini, usibizile ukuba sibe ngamalunga aphilayo ebandla lika Kristu elingcwele. Siyacela busisa inhlanganyelo yamabandla e REACH South Africa. Khazimulisa iGama lakho ngobufakazi bethu. Gcina ubunye bethu uqhubeze phambili umbuso wakho. Qinisa, ugcine ababhishobhi, abefundisi nabo bonke abasezikhundleni. Yipha ukuba onke amalunga ebandla lakho abe nesiqiniseko ekukholweni yizwi lakho elingcwele futhi baphile ngokulalela izwi lakho. Senze ukuba sikukhonze futhi sinakekelane ngomthandazo nangothando, ngaye uJesu Kristu iNkosi yethu. Amen
Asithandazele labo abanezidingo.
Nkulunkulu Somandla, baba onomusa wonke, usifundisile ukuba singazicabangeli thina kuphela kodwa sikhumbule nezidingo zabanye. Siyabathandazela bonke labo abaswele nabadingayo, abagulayo emzimbeni nasengqondweni, abampofu nabanesizungu, abakhathazekile nabahluphekile nabo bonke abadukile endleleni yakho.
Nkosi enomusa bakhulule, ubaqinise, ubuyise ukukholwa kwabo, babusise ubasize ngaye uJesu Kristu iNkosi yethu. Amen
Umthandazo we South Africa
Nkulunkulu busisa iSouth Africa, usiphe ukuthula
Sigcwalise ngothando, usiphe ukuthokoza,
Qinisa ukukholwa kwethu, ukhulise ithemba lethu.
Sindisa ababusi bethu, usehlisele nemvula.
Qeda izimpi nokuhlupheka, sindisa isizwe sethu.
Lalela imithandazo yethu. Ngenxa kaJesu Kristu iNkosi.
Amen
Umthandazo wezithunywa zevangeli.
Mathewu 9:38
Baba, uyiNkosi yesivuno. Yizwa imithandazo yethu njengoba sithandazela labo abangazani nawe. Siyacela bafinyelele ekwazini okusindisayo nge Ndodana yakho uJesu Kristu iNkosi.
Thumela izisebenzi emasimini aselungele ukuvunwa ezindaweni zonke, uzigcine, uziqinise uziphe ezikudingayo. Ukhuthaze lezo zisebenzi ezidangele, uvuselele ugqozi nomfutho kuzo ikakhulu lezo ezihlushwayo, nokukholwa kwazo sekuntenga. Siyacela ukuba uqhubeke uvuselele ibandla lakho ukuba lithumele izisebenzi zevangeli usenze sibe ofakazi abathembekile bomusa wakho; sigcwalise ngothando nangobunye obujulileyo, ukuze wena wedwa ukhazimuliswe.
Amen
Umthandazo wokukhula koMbuso kaKristu
Mathewu 28:18ff
Baba wethu osezulwini, unikezile onke amandla negunya ezulwini nasemhlabeni kuyo iNdodana yakho. Yona isiyalile ukuba senze izizwe zonke abafundi, babhabhadiswe eGameni lakho, bafundiswe ukugcina yonke imiyalo yayo. Usethembisile wathi uzakuba nathi kuze kube sekugcineni kwezwe:
Senze abathembekile singabi nakho ukwesaba;
Sikhuthaze singabi naluvalo;
Abalalelayo singahlubuki;
Sibe nomfutho singavilaphi;
Siye kuboboke abantu singakhethi
Sibe nomusa singadeleli;
Sibe nothando singabi namona;
Siyacela konke lokhu ngoMoya wakho, sazi ukuthi uzosindisa abaningi ngenxa yenkazimulo yakho.
Amen
Umthandazo wokubonga.
Baba wethu, simemeza ngokujabula, sikukhonza ngokuthokoza, siza phambi kwakho ngenhliziyo egcwele ukuthokoza sinesiqiniseko sokuthi wena ungu Nkulunkulu; uwena osenzileyo, thina singabakho. Siletha kuwe indumiso nokubonga; ngoba wena wedwa umuhle nothando lwakho lumi kube phakade; ukuthembeka kwakho kumi kuzo zonke izizukulwane.
Amen.
Izaziso
Iculo elandulela intshumayelo
Intshumayelo
Iculo lokuvala
Isibusiso
INkosi mayinibusise, inilondoloze; iNkosi mayikhanyise ubuso bayo phezu kwenu, ibe nomusa kinina, iNkosi mayiphakamise ubuso bayo phezu kwenu iniphe ukuthula. Amen


text:
MAGIX Music Maker
-
Inguqulo:
-
-
Ulimi:
-
Thwebula MAGIX Music Maker
Incazelo:
Izici Main:
- Ukukhetha elikhulu zokubethwa
- Isethi amasampula izinhlobo ezahlukene
- Ukuguquka ifomethi audio kanye nokuhlela tags
- Noise ukususwa kanye ukuzinza umsindo
- Download amathuluzi eyengeziwe
Amazwana on MAGIX Music Maker:
MAGIX Music Maker Ahlobene software:
Umhleli umsindo iqoqo elikhulu imisebenzi yakhelwe ukuhlela amafayela alalelwayo ezingeni esifanele, ukurekhoda umsindo emithonjeni ehlukene futhi asuse irekhodi zamehlo.
Umhleli elula audio ukusebenza ne-MP3-files. Isofthiwe kuhlanganisa amathuluzi cindezela amathrekhi audio ngaphandle izinga ukulahlekelwa.
Isofthiwe enamandla ukudala umculo futhi amamiksi ehlukahlukene. Isofthiwe isekela spectrum ebanzi amathuluzi kanye nemiphumela for the DJing professional.
Ithuluzi professional ukudala uhlanganise amafayela alalelwayo. Isofthiwe lisikisela amathuba ebanzi for DJs abanolwazi nabaculi.
Enye yezinto eziholela video abahleli ngokusekelwa komsindo enamandla. Isofthiwe unikeza amathuba ububanzi ukudala ividiyo professional in high.
Isofthiwe ukuhlela amathegi ngetakhiwo letehlukene audio. Futhi isofthiwe kwenza ukushintsha imininingwane in the amafayela original.
Iphakethe Umshayeli ukuqinisekisa ukudlala elungile imifudlana audio. Isofthiwe okusezingeni bandwidth imvamisa futhi isekela uxhumano kumadivaysi ehlukahlukene audio.
Umhleli enamandla amafayela alalelwayo amafomethi ezahlukene. Isofthiwe iqukethe inqwaba amathuluzi ukulungisa amathrekhi umsindo ukudlala ithele amafayela.
Isofthiwe ukusebenza nge-keyboard, umoya kanye string zomculo. Isofthiwe isebenzisa ubuchwepheshe of the umsindo enengqondo kunazo zomculo.
The Dj-studio ukudala izingoma zomculo kanye amamiksi nge amathuluzi anhlobonhlobo. Isofthiwe kuqinisekisa ikhwalithi ye umsindo kabusha ngetakhiwo letehlukene audio.
Lena isofthiwe yokulondoloza yonke i-hard disk yakho noma idatha ehlukile. Isofthiwe isekela izinga eliphezulu lokucindezela nokurekhoda.
Ithuluzi ukulawula ukucubungula ulwazi GPS. Isofthiwe iqukethe iqoqo amathuluzi awusizo futhi likuvumela ukuba bashintshane idatha nezinye izinhlelo zokusebenza noma amadivaysi.
Ithuluzi ukuxhumana emhlabeni virtual 3D. Isofthiwe isebenzisa izinhlamvu 3D yokujwayelana abasebenzisi.
Isiphequluli fast igxile ukuphepha nobumfihlo yomsebenzisi. amabhlogo Isofthiwe kumawebhusayithi enonya, spyware futhi ikuvumela ukuba ukuxhuma izandiso.
Iklayenti free ukuba bashintshisane thwebula amafayela. Isofthiwe kwenza thwebula idatha kusuka ahlukahlukene ifayela-ukwabelana amanethiwekhi.
Bona software xaxa
Operation izinhlelo:
- Windows
- Android
Top software:
Bona software xaxa


text:
UMbalula uthi amaphoyisa amqaphe ngeso lokhozi uGrace Mugabe emingceleni
2017-08-17 16:01
Pretoria – UNgqongqoshe wamaPhoyisa, uFikile Mbalula, ngoLwesine uthe amaphoyisa aseqaphe ngeso lokhozi emingceleni yaseNingizimu Afrika unkosikazi kaMengameli waseZimbabwe, uGrace Mugabe, uma kwenzeka ezama ukubaleka, eshiya izwe.
Ekhuluma eceleni lapho bekuqhubeka khona ingqugquthela ngodlame olubhekiswe kwabesifazane, uMbalula uthe sekuthathwe izinyathelo zokuqapha emingceleni yezwe, kodwa-ke, ubengakayenzi imizamo yokuthi ahambe.
“Thina, njengoSouth African Police, sesivele sesivimbe emingceleni mayelana nokushiya kwakhe izwe, ngakho awukho umbuzo ngalokho,” kusho uMbalula.
OLUNYE UDABA:Sekukahlanu uGrace Mugabe evulela ngesibhaxu emazweni
UMugabe usolwa ngokushaya unobuhle waseNingizimu Afrika, uGabriella Engels, kwelinye lamahhotela aseSandton ngempelasonto eyedlule.
Wayevakashele amadodana akhe nalapho okubikwa ukuthi wangena engasadle nkobe zamuntu egunjini labo wase washaya u-Engels, namsola ngokuhlala namadodana akhe – womabili aneminyaka elinganiselwa kwengu-20 nahlala eGoli.
UMugabe kusolwa ukuthi wanenebula u-Engels ngekhebula likagesi ebusweni kanye nasekhanda. Lo mkhangisi walimala kanzima kanti usevule icala lokushaya ngenhloso yokulimaza.
- News24


text:
Kulo mngcele bekuweliswa izimoto ezingamaveni ezebiwe kuleli ziyiswe eMozambique.
Okhulumela amaphoyisa KwaZulu-Natal, uBrigadier Jay Naicker, uthe amaphoyisa aboshwe maphakathi nonyaka kanti ngemuva kophenyo olunzulu abe esexoshwa emsebenzini ngoLwesihlanu.
Ibamba likaKhomishana wamaPhoyisa KwaZulu-Natal, uMajor General Bheki Langa, lincome umphakathi waseMkhanyakude ngokuqwashisa amaphoyisa nokubika ngenkohlakalo yamaphoyisa athintekayo.
Uthe bafuna ukuqinisekisa umphakathi ngokuthi bazimisele ngokulwa nenkohlakalo eyenziwa amaphoyisa.
UMengameli Jacob Zuma wake waya eMkhanyakude walalela izikhalo zomphakathi ngobugebengu bokuweliswa kwezimoto emngceleni ziyiswe eMozambique.
Umphakathi wakule ndawo wawuhlale ukhala ngokuthi kwebiwa izimoto zawo ziweliswe ziye eMozambique noma utholakala umkhondo wokuthi zingakuphi kuba wumqansa ukuthi zibuyiswe zize kwelakuleli.
UNaicker uthe yize amaphoyisa esexoshiwe ngemuva kohlelo lwangaphakathi lokuqondiswa kobugwegwe kodwa icala lawo lisaqhubeka enkantolo.
Umxhumanisi wenhlangano elwa nobugebengu emphakathini, iCommunity Policing Forum (CPF) eNgwavuma, uMnuz Joseph Ngubane, uthe baswele imilomo eyinkulungwane yokubonga kuhulumeni ngokubambisana nabo ekulweni nobugebengu obunje.
“Sasingaboni ukuthi kwenzekani, sizitshela ukuthi uhulumeni awenzi lutho kanti uqoqa ubufakazi. Lolu hlobo lobugebengu selungcono kakhulu kodwa eManguzi kusadingeka ukuthi kuqiniswe umkhankaso ukuze buqedwe nya lobu bugebengu,” kusho uNgubane.
Uthe yize kukhona amaphoyisa asexoshiwe kodwa zisekhona ezinye iziteshi okusamele uhulumeni azibhekisise ngoba nazo zinawo amaphoyisa aqhuba izenzo zenkohlakalo.
“Lokhu siyethemba ukuthi kuzokhombisa nabanye ukuthi akekho ongaphezu komthetho,” kusho uNgubane.


text:
Singasebenzisana noRamphele - Lekota
2013-02-15 14:01
Parliament - Kungase kube yinto engenzeka ukuthi sisebenzisane nosomabhizinisi uMamphela Ramphele uma engangena kwezombusazwe, kusho umholi weCongress of the People
uMosiuoa Lekota ngoLwesihlanu.
"Ngicabanga ukuthi singakwazi ukusebenzisana noRamphele uma esecacisile ukuthi iyiphi indlela azoyithatha, nokuthi izosiza kanjani ekuqiniseni amaqembu aphikisayo," esho esithangamini sabezindaba ebesihlelwe ngamaqembu aphikisayo ePhalamende.
Amaqembu akhona bekuyi-African Christian Democratic
Party, Azanian People's Organisation, Congress of the People, Democratic
Alliance, Inkatha Freedom Party, Freedom Front Plus, United Christian
Democratic Party, ne-United Democratic Movement.
URamphele wasula njengoSihlalo weGold Fields ngasekuqaleni kwesonto, ebeka isizathu sokuthi "uyoqhuba imisebenzi yokuthuthukisa umphakathi angene nakwezombusazwe".
URamphele kulindeleke ukuthi abambe isithangami sabezindaba ngoMsombuluko "ukucacisa ngezinhlelo zakhe zepolitiki".
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abalimi bazama ukulaya uhulumeni - Cosatu
2013-02-08 16:31
Johannesburg - Ukudilizwa kwabasebenzi basemapulazini kuyizindlela zokulaya uhulumeni, kusho umfelandawonye wezinyunyana zabasebenzi iCongress of SA Trade Unions.
Lokhu kushiwo ngunobhala weCosatu eWestern Cape uTony
Ehrenreich.
Balinganisela ku-2000 abasebenzi basemapulazini abanikezwe izaziso zokuthi bangase baphelelwe ngumsebenzi, kusho umbiko weBusiness Day, ngoLwesine.
Ngokusho kwenyunyana yabasebenzi i-TAU SA, abanikazi bamapulazi abanawo amandla okukhokha isamba esibuyekeziwe esingu-R105, esaphasiswa nguNgqongqoshe wezabaSebenzi uMildred Oliphant.
U-Ehrenreich uthe abalimi kumele bayeke umbono lona ohlongozwayo.
"Abalimi abangeke bakwazi ukuholela abasebenzi babo imali ephasisiwe, kumele bacele usizo njengoba umthetho ubavumela. Akukho mlimi okhona njengamanje osebhale incwadi ecela usizo."
Abalimi basemapulazini aseWestern Cape, bangena esitelekeni samaholo ngonyaka owedlule, bathi bafuna kwenyuswe umholo wabo usuke ku-R69 uye ku-R150 ngosuku.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ungathanda ukufunda lesi sihloko ngalolu limi: %%?
IBhayibheli Elikuyi-Internet | INGUQULO YEZWE ELISHA YEMIBHALO ENGCWELE
Ungathanda ukufunda lesi sihloko ngalolu limi: %%?
14 “Umuntu, ozalwa owesifazane,+Uphila isikhashana+ futhi ugcwele ukuyaluza.+
2 Uyavela njengembali anqunywe,+Uyabaleka njengesithunzi+ futhi akahlali ekhona.
3 Yebo, phezu kwakhe lona uvulé iso lakho,Mina ungiletha ekwahlulelweni+ kanye nawe.
4 Ubani ongaveza ohlanzekile kongcolileyo?+Akekho noyedwa.
5 Uma izinsuku zakhe zinqunywa,+Isibalo sezinyanga zakhe sikuwe;Umenzele isinqumo ukuze angeqeli ngalé.
6 Susa amehlo akho kuye ukuze aphumule,+Kuze kube yilapho ejabula ngosuku lwakhe njengoba kwenza isisebenzi esiqashiwe.
7 Ngoba kukhona ithemba ngisho nangomuthi.Uma ugawulwa, uyohluma nokuhluma futhi,+Futhi ihlumela lawo liyohlale likhona.
8 Uma impande yawo iguga emhlabathiniNesiphunzi sawo sifa othulini,
9 Ngephunga lamanzi uyohluma+Futhi ngokuqinisekile uyoveza igatsha njengesitshalo esisha.+
10 Kodwa indoda enamandla iyafa idindilize inqotshiwe;Nomuntu wasemhlabeni uyaphangalala, abe kuphi?+
11 Amanzi ayanyamalala olwandle,Nomfula ngokwawo usha uphele futhi wome.+
12 Umuntu naye kumelwe alale, futhi akavuki.+Ngeke baphaphame lize lingabikho izulu,+Futhi ngeke bavuswe ebuthongweni babo.+
13 O ukube ubungangithukusa eShiyoli,+Ukube ubungangigcina ngisithekile kuze kunqamuke intukuthelo yakho,Ukube ubungangilinganisela isikhathi+ futhi ungikhumbule!+
14 Uma indoda enamandla ifa ingabuye iphile futhi?+Ngiyolinda zonke izinsuku zomsebenzi wami oyimpoqo,+Kuze kufike impumuzo yami.+
15 Uyobiza, futhi mina ngiyokuphendula.+Uyolangazelela umsebenzi wezandla zakho.
16 Ngoba ulokhu uzibala zona kanye izinyathelo zami;+Awubheki lutho ngaphandle kwesono sami.+
17 Ukuvukela kwami kuvalelwe esikhwameni,+Futhi ufaka ingcina phezu kwesiphambeko sami.
18 Nokho, nentaba uqobo, ewayo, iyophela,Ngisho nedwala liyogudlulelwa kude nendawo yalo.
19 Ngokuqinisekile amanzi akhuhla ngisho namatshe;Ukuthululeka kwawo kukhukhula uthuli lomhlaba.Kanjalo ubhubhisé lona kanye ithemba lomuntu ofayo.
20 Uyamhlula kuze kube phakade kangangokuba uyahamba;+Wonakalisa isimo sobuso bakhe ukuze ummukise.
21 Amadodana akhe ayadunyiswa, kodwa yena akakwazi lokho;+Futhi aba angelutho, kodwa akawacabangi.
22 Yinyama yakhe kuphela lapho isekuye eyoqhubeka iqaqamba,Nomphefumulo wakhe lapho usekuye oyoqhubeka ulila.”
Thumelela
Thumelela
INGUQULO YEZWE ELISHA YEMIBHALO ENGCWELE
Jobe 14
IsiZulu
Funda IBhayibheli Kuyi-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UKUPHILA NJENGAMAKRISTU
Baqeqeshe Ukuba Baqhubeke Bekhonza UJehova
Ngokuvamile, bavame ukuphumelela labo abasanda kuba abamemezeli uma beqeqeshwe zisuka nje ukuba baye njalo enkonzweni yasensimini futhi bayenze ngentshiseko. (IzA 22:6; Fil 3:16) Nanka amanye amacebiso okusiza umfundi ukuze abe nesisekelo esihle enkonzweni:
Qala ukuqeqesha umfundi ngokushesha nje ngemva kokuba esengummemezeli. (km 8/15 1) Gcizelela kumfundi ukubaluleka kokuhlela ukuya enkonzweni yasensimini masonto onke. (Fil 1:10) Khuluma izinto ezinhle ngensimu eniyenzayo. (Fil 4:8) Mkhuthaze ukuba asebenze nombonisi weqembu kanye nabanye abamemezeli ukuze azuze emakhonweni abo.—IzA 1:5; km 10/12 6 ¶3
Ngemva kokuba umfundi esebhapathiziwe, ungayeki ukumkhuthaza nokumqeqesha enkonzweni yasensimini, ikakhulukazi uma engakayiqedi incwadi ethi “Othandweni LukaNkulunkulu.” —km 12/13 7
Sebenzisa intshumayelo elula lapho usebenza nosanda kuba ummemezeli enkonzweni yasensimini. Ngemva kokuba usuzwe intshumayelo yakhe, mncome ngomusa. Mnike amacebiso azomsiza ukuba aphumelele nakakhulu enkonzweni. —km 5/10 7


text:
ISAHLUKO SOKUQALA
“Usakhuluma, Nakuba Afa”
1. Yini eyayivimbela umkhaya ka-Adamu no-Eva ukuba ungene ensimini yase-Edene, futhi yini u-Abela ayeyifisa?
U-ABELA wayebuka umhlambi wezimvu zakhe uklabe ngokuthula emthambekeni wegquma. Mhlawumbe wabuye waphakamisela amehlo ngale kwawo endaweni ethe ukuqhela lapho ayengabona khona ukulokoza kwelangabi. Wayazi ukuthi kuleyo ndawo kunenkemba evuthayo elokhu iphenduphenduka, evimbe indlela eya ensimini yase-Edene. Abazali bakhe babeke bahlala khona, kodwa bona nezingane zabo babengasakwazi ukungena manje. Cabanga umoya wantambama uphephula izinwele zika-Abela njengoba ebheka phezulu ecabanga ngoMdali wakhe. Ingabe igebe phakathi komuntu noNkulunkulu laliyoke livaleke? U-Abela wayefisa sengathi lingavaleka.
2-4. U-Abela ukhuluma nathi namuhla ngamuphi umqondo?
2 U-Abela uyakhuluma nawe namuhla. Uyamuzwa? Ungase uthi akanakukhuluma nami. Ingani le ndodana yesibili ka-Adamu kade yafa. Isidumbu sayo asisekho, saphenduka uthuli eminyakeni engaba ngu-6 000 edlule. Mayelana nabafileyo, iBhayibheli lithi: “Abazi lutho.” (UmSh. 9:5, 10) Ngaphezu kwalokho, akukho nelilodwa igama elilotshwe eBhayibhelini elashiwo u-Abela. Pho angakhuluma kanjani nathi?
3 Umphostoli uPawulu waphefumulelwa ukuba asho lokhu ngo-Abela: “Ngalo usakhuluma, nakuba afa.” (Funda eyamaHebheru 11:4.) Yini le u-Abela akhuluma ngayo? Ukholo. Ungumuntu wokuqala owabonisa le mfanelo enhle kakhulu. Walubonisa ngendlela enamandla ukholo kangangokuthi isibonelo sakhe siyaphila futhi singasilingisa namhlanje. Uma sifunda okholweni ayenalo futhi sizama ukumlingisa, umlando wakhe usuke ukhuluma nathi ngendlela engokoqobo nezuzisayo.
4 Nokho, yini esingayifunda ku-Abela nasokholweni lwakhe njengoba kukuncane kangaka okushiwo ngaye eBhayibhelini? Ake sibone.
Ukukhula Ngesikhathi ‘Sokusungulwa Kwezwe’
5. Asho ukuthini amazwi kaJesu aveza u-Abela njengowayephila “ekusungulweni kwezwe”? (Bheka nombhalo waphansi.)
5 U-Abela wazalwa ngasekuqaleni komlando wesintu. Kamuva uJesu wakhuluma ngo-Abela njengowayephila “ekusungulweni kwezwe.” (Funda uLuka 11:50, 51.) Kusobala ukuthi uJesu wayekhuluma ngezwe labantu abangahlengeka esonweni. Nakuba u-Abela ayengumuntu wesine emhlabeni, kubonakala sengathi nguyena muntu wokuqala uNkulunkulu ambheka njengongahlengeka. * Ngokusobala, u-Abela akakhulelanga phakathi kwabantu ababeyisibonelo esihle.
6. Wayenabazali abanjani u-Abela?
6 Nakuba izwe lalingakabi nesikhathi eside likhona, lase lisitshekelwe ifu elimnyama. Abazali baka-Abela, u-Adamu no-Eva, cishe babebahle, benamandla. Kodwa babeyizehluleki futhi nabo babekwazi lokho. Babeke baba abantu abaphelele, bengaphila phakade. Kodwa bahlubuka kuJehova uNkulunkulu futhi baxoshwa ekhaya labo eliyiPharadesi ensimini yase-Edene. Ngokubeka ezabo izifiso kuqala kunanoma yini enye—ngisho nezidingo zenzalo yabo—balahlekelwa ukuphelela nokuphila okuphakade.—Gen. 2:15–3:24.
7, 8. Wathini u-Eva lapho kuzalwa uKhayini, futhi yini okungenzeka wayeyicabanga?
7 Lapho sebexoshiwe kuleyo nsimu, u-Adamu no-Eva baphila kanzima. Kodwa lapho bethola ingane yokuqala, bayiqamba ngokuthi uKhayini, noma “Okuthile Okuzelwe,” futhi u-Eva wathi: “Ngitholé indoda ngosizo lukaJehova.” Amazwi akhe asikisela ukuthi kungenzeka wayecabanga ngesithembiso uJehova ayesenze ensimini, ebikezela ngowesifazane othile owayeyoveza “imbewu,” noma inzalo, ngelinye ilanga eyayiyobhubhisa omubi owayedukise u-Adamu no-Eva. (Gen. 3:15; 4:1) Ingabe u-Eva wayecabanga ukuthi nguyena lowo wesifazane okwakuprofethwe ngaye nokuthi uKhayini ‘wayeyimbewu’ ethenjisiwe?
8 Uma kunjalo, wayeshaye phansi kwashunq’ uthuli. Ngaphezu kwalokho, uma yena no-Adamu babemfundisa lokho uKhayini lapho ekhula, kumelwe ukuba bamenza waqhosha. Ngokuhamba kwesikhathi, u-Eva wazala enye indodana, kodwa asitholi kusikisela kokuthi iyona eyayiyimbewu. Bayiqamba ngokuthi u-Abela, okungase kusho “Ukukhipha Umoya” noma “Ize.” (Gen. 4:2) Ingabe ukumqamba ngalelo gama kwakubonisa ukuthi kuncane ababekulindele kuye, njengokungathi babenamathemba amakhulu ngoKhayini kunango-Abela? Asiqiniseki.
9. Yini abazali namuhla abangayifunda kubazali bethu bokuqala?
9 Abazali namuhla bangafunda okuningi kulabo bazali bokuqala. Ngamazwi nangezenzo zenu, ingabe nizofundisa izingane zenu ukuqhosha, ukuvelela nemikhuba yobugovu? Noma, ingabe nizozifundisa ukuthanda uJehova uNkulunkulu nokuba nobungane naye? Ngokudabukisayo, abazali bokuqala behluleka ukufeza umthwalo wabo wemfanelo. Noma kunjalo, kwakusenethemba ngenzalo yabo.
U-Abela Walwakha Kanjani Ukholo?
10, 11. UKhayini no-Abela babenza hlobo luni lwemisebenzi, futhi iyiphi imfanelo u-Abela azakhela yona?
10 Njengoba laba bafana ababili bekhula, kumelwe ukuba u-Adamu wabaqeqesha ekwenzeni imisebenzi yokondla umkhaya. UKhayini waba umlimi; u-Abela waba umalusi.
11 Nokho, u-Abela wenza into eyayibaluleke kakhulu. Njengoba isikhathi siqhubeka, wazakhela ukholo—imfanelo enhle uPawulu aloba ngayo kamuva. Cabanga nje! Wayengekho umuntu oyisibonelo u-Abela ayengafunda kuye. Walwakha kanjani-ke ukholo kuJehova uNkulunkulu? Cabangela izici ezintathu okungenzeka ukholo lwakhe lwalusekelwe ngokuqinile kuzo.
12, 13. Ukubuka indalo kaJehova kwakungamsiza kanjani u-Abela akhule okholweni?
12 Indalo kaJehova. Yiqiniso, uJehova wayewuqalekisile umhlabathi, wabangela ukuba ukhiphe ameva namakhakhasi, okwenza kwaba nzima ukulima. Noma kunjalo, umhlaba wawukhiqiza inala yokudla umkhaya ka-Abela owawuphila ngako. Futhi izilwane zazingaqalekisiwe, kuhlanganise nezinyoni nezinhlanzi; izintaba, amachibi, imifula nezilwandle; sasingaqalekisiwe isibhakabhaka, amafu, ilanga, inyanga nezinkanyezi. Yonke indawo u-Abela ayebheka kuyo, wayebona ubufakazi obuqand’ ikhanda bothando, ukuhlakanipha nobuhle bukaJehova uNkulunkulu owadala zonke izinto. (Funda eyabaseRoma 1:20.) Ngokungangabazeki, ukuzindla ngokwazisa ngalezi zinto kwaluqinisa ukholo lwakhe.
13 Kumelwe ukuba u-Abela wazipha isikhathi sokuzindla ngezinto ezingokomoya. Awumcabange elusa umhlambi wakhe. Ukuphila kukamalusi kwakuhilela ukuhamba amabanga amade. Wayehamba nalezi zilwane ezimnene emagqumeni, ezigodini, awele nemifula—elokhu efuna amadlelo aluhlaza, imithombo ekahle yamanzi nezindawo ezinhle kunazo zonke zokuphumula ezinomthunzi. Kuzo zonke izilwane uNkulunkulu azidala, izimvu yizona ezazibonakala zingalondekile, kunjengokungathi zakheke ngendlela ezenza zidinge umuntu ozoziqondisa futhi azivikele. Ingabe u-Abela wabona ukuthi naye udinga isiqondiso, isivikelo nokunakekelwa oThile ohlakaniphile nonamandla kunanoma imuphi umuntu? Akungabazeki ukuthi wayewasho amazwi anjengalawo lapho ethandaza, futhi ngenxa yalokho ukholo lwakhe lwaqhubeka lukhula.
14, 15. Izithembiso zikaJehova zenza u-Abela ukuba azindle ngani?
14 Izithembiso zikaJehova. Kumelwe ukuba u-Adamu no-Eva bawaxoxela amadodana abo ngezenzakalo zasensimini yase-Edene ezabenza baxoshwa. Ngakho kuningi u-Abela ayengazindla ngakho.
15 UJehova wayethe umhlabathi uzoqalekiswa. U-Abela wayewabona ameva namakhakhasi ayefakazela ukuba iqiniso kwalawo mazwi. UJehova wabikezela nokuthi u-Eva wayeyozwa ubuhlungu lapho ekhulelwe nalapho ebeletha. Lapho kuzalwa izingane zakubo, nakanjani u-Abela wathola ukuthi nalawo mazwi agcwaliseka. UJehova wabona kusengaphambili ukuthi u-Eva wayeyokuzwa isidingo esikhulu sokuthandwa nokunakwa umyeni wakhe nokuthi u-Adamu wayeyombusa. U-Abela wayibona naleyo nto edabukisayo yenzeka. Kuzo zonke izimo, wabona ukuthi izwi likaJehova lithembeke ngokuphelele. Ngakho, wayenezizathu eziqinile zokuba nokholo esithembisweni sikaNkulunkulu ‘sembewu,’ noma inzalo, ngelinye ilanga eyayizolungisa umonakalo owawuqale e-Edene.—Gen. 3:15-19.
16, 17. Yini okungenzeka u-Abela wayifunda emakherubini kaJehova?
16 Izinceku zikaJehova. U-Abela akabatholanga abantu ababeyisibonelo esihle, kodwa kwakungebona abantu bodwa ababeyizidalwa ezihlakaniphile emhlabeni ngaleso sikhathi. Lapho u-Adamu no-Eva bexoshwa ensimini yase-Edene, uJehova waqikelela ukuthi bona nenzalo yabo abasakwazi ukungena kulelo Pharadesi lasemhlabeni. Ukuze aqaphe indlela engena khona, uJehova wabeka amakherubi—izingelosi ezinezikhundla eziphakeme kakhulu—nenkemba ephenduphendukayo evutha amalangabi.—Funda uGenesise 3:24.
17 Cabanga ukuthi kwakunjani lapho u-Abela ebona lawo makherubi ngesikhathi esengumfana. Njengoba ayenomzimba wenyama, kumelwe ukuba ukubukeka kwawo kwakubonisa amandla amakhulu kakhulu. Kwakumangaza nokubona leyo “nkemba” eyayivutha amalangabi futhi iphenduphenduka njalo. Njengoba u-Abela ekhula, kwake kwenzeka yini wathola ukuthi lawo makherubi abe nesithukuthezi ayeseshiya isabelo sawo? Cha. Ubusuku nemini, unyaka nonyaka, lezo zidalwa ezihlakaniphile nezinamandla zaqhubeka zimi kuleyo ndawo. Ngakho u-Abela wafunda ukuthi uJehova uNkulunkulu unazo izinceku ezilungile, eziqotho. Kulawo makherubi wayengabona ubuqotho nokulalela uJehova ayengakuboni emkhayeni wakubo. Akungabazeki ukuthi leso sibonelo sezingelosi saluqinisa ukholo lwakhe.
18. Isiphi isisekelo esiqinile esinaso sokwakha ukholo namuhla?
18 Lapho u-Abela ezindla ngakho konke uJehova ayekwembula ngaye endalweni, ezithembisweni zakhe nasezibonelweni zezinceku zakhe eziyizingelosi, wathola ukuthi ukholo lwakhe luqina nakakhulu. Isibonelo sakhe sikhuluma nathi, akunjalo? Intsha ngokukhethekile ingakuthola kuqinisa idolo ukwazi ukuthi ingazakhela ukholo lwangempela kuJehova uNkulunkulu, kungakhathaliseki ukuthi benzani abantu bakubo. Njengoba sinezimangaliso zendalo ezisizungezile, iBhayibheli eliphelele kanye nabantu abaningi abayizibonelo zokholo, sinesisekelo esiqinile sokwakha ukholo namuhla.
Okwenza Umnikelo Ka-Abela Waba Muhle Kakhulu
19. Ngokuhamba kwesikhathi, iliphi iqiniso elibalulekile u-Abela aliqonda?
19 Njengoba ukholo luka-Abela kuJehova lwalukhula, wafuna indlela yokulubonisa ngezenzo. Kodwa umuntu wayengamnikani nje uMdali wendawo yonke? Ngokusobala uNkulunkulu wayengadingi sipho noma usizo oluvela kubantu. Ngokuhamba kwesikhathi, u-Abela waqonda iqiniso elibalulekile: Uma—ngesisusa esihle—ayenganikela kuJehova ngokuhle kakhulu ayenakho, uYise onothando wayeyojabula.
20, 21. UKhayini no-Abela banikela ngani kuJehova, futhi wasabela kanjani?
20 U-Abela walungiselela ukunikela ngezimvu zomhlambi wakhe. Wakhetha ezekhethelo, amazibulo; emnikelweni wakhe wafaka amaqatha anonile. UKhayini naye wafuna isibusiso nomusa kaNkulunkulu, walungiselela ukunikela ngesivuno sakhe. Kodwa izisusa zakhe zazingefani nezika-Abela. Umehluko wabonakala lapho lezi zelamani zethula iminikelo yazo.
21 Kungenzeka womabili amadodana ka-Adamu asebenzisa ama-altare nomlilo lapho enza umnikelo, mhlawumbe esendaweni amakherubi ayengawabona kuyo, okwakuyiwona wodwa ayengabameleli bakaJehova emhlabeni ngaleso sikhathi. UJehova wasabela kanjani? Siyafunda: ‘UJehova wambheka ngomusa u-Abela nomnikelo wakhe.’ (Gen. 4:4) Ukuthi uNkulunkulu wabonisa kanjani ukuthi umbheka ngomusa, iBhayibheli alisho.
22, 23. Yini eyenza uJehova wamukela umnikelo ka-Abela?
22 Kungani uNkulunkulu amukela umnikelo ka-Abela? Ingabe indaba yayisemnikelweni ngokwawo? U-Abela wanikela ngesilwane esiphilayo, kwachitheka igazi laso eliyigugu. Ingabe wayeqaphela ukuthi umnikelo onjalo wawuyoba obaluleke kangakanani? Eminyakeni eminingi ngemva kwesikhathi sika-Abela, uNkulunkulu wasebenzisa umnikelo wewundlu elingenasici ukuze afanekisele umnikelo weNdodana yakhe ephelele, “iWundlu likaNkulunkulu,” okwakuyochitheka igazi layo elingenasici. (Joh. 1:29; Eks. 12:5-7) Nokho, kumelwe ukuba kuncane kakhulu u-Abela ayekwazi noma ayekuqonda ngalokho.
23 Esiqiniseka ngakho yilokhu: U-Abela wanikela ngokuhle kakhulu ayenakho. Akubanga umnikelo wakhe wodwa uJehova awubheka ngomusa kodwa naye ngokwakhe. U-Abela wenza umnikelo ngoba eshukunyiswa uthando ngoJehova nokholo lwangempela kuye.
24. (a) Kungani singenakusho ukuthi umnikelo kaKhayini wawunogcobho? (b) UKhayini wayefana ngayiphi indlela nabaningi namhlanje?
24 Kwakuhlukile ngoKhayini. UJehova “akazange neze ambheke ngomusa uKhayini nomnikelo wakhe.” (Gen. 4:5) Akukhona ukuthi umnikelo kaKhayini wawunogcobho; uMthetho kaNkulunkulu kamuva wayivumela iminikelo yemikhiqizo yomhlabathi. (Lev. 6:14, 15) Kodwa iBhayibheli lithi ngoKhayini “imisebenzi yakhe yayimibi.” (Funda eyoku-1 Johane 3:12.) Njengabaningi kuze kube namuhla, kusobala ukuthi uKhayini wayecabanga ukuthi ukumane azishaye onesimo sokuzinikela kuNkulunkulu kwakwanele. Ukuntula kwakhe ukholo lwangempela nothando ngoJehova kwasheshe kwabonakala ezenzweni zakhe.
25, 26. UJehova wamxwayisa wathini uKhayini, kodwa uKhayini wenzani?
25 Lapho uKhayini ebona ukuthi akawutholanga umusa kaJehova, ingabe wazama ukufunda esibonelweni sika-Abela? Cha. Wagcwala inzondo ngomfowabo. UJehova wakubona okwakwenzeka enhliziyweni kaKhayini futhi wazama ngesineke ukubonisana naye. Waxwayisa uKhayini ngokuthi inkambo yakhe yayizomholela esonweni esingathí sina, futhi wathi uma eshintsha izindlela zakhe ‘uzophakanyiswa.’—Gen. 4:6, 7.
26 UKhayini akasilalelanga isixwayiso sikaNkulunkulu. Wacela umfowabo owayemethemba ukuba amphelezele baye endle. Wafike wamshaya umfowabo wambulala. (Gen. 4:8) Ngomqondo othile, u-Abela waba isisulu sokuqala soshushiso olungokwenkolo, umfel’ ukholo wokuqala. Wayesefile, kodwa indaba yakhe ayiphelelanga lapho.
27. (a) Kungani singaqiniseka ngokuthi u-Abela uyovuswa? (b) Singaqiniseka kanjani ngokuthi siyombona u-Abela ngelinye ilanga?
27 Ngomqondo ongokomfanekiso, igazi lika-Abela lakhalela impindiselo noma ubulungisa kuJehova uNkulunkulu. Futhi uNkulunkulu wenza ubulungisa ngokujezisa uKhayini omubi ngenxa yobubi ayebenzile. (Gen. 4:9-12) Okubaluleke nakakhulu, umlando wokholo luka-Abela ukhuluma nathi namuhla. Iminyaka ayiphila—cishe eyikhulu—yayimbalwa kubantu bangaleyo nkathi, kodwa u-Abela wasisebenzisa ngokunenjongo isikhathi asiphila emhlabeni. Wafa azi ukuthi uYise osezulwini, uJehova, uyamthanda futhi uyamamukela. (Heb. 11:4) Ngakho singaqiniseka ngokuthi ulondekile enkumbulweni kaJehova engenamkhawulo, ulindele ukuvuselwa emhlabeni oyipharadesi. (Joh. 5:28, 29) Ingabe uzoba khona ukuze umbone? Ungambona uma uzimisela ukulalela njengoba u-Abela ekhuluma futhi ulingise ukholo lwakhe olumangalisayo.
^ isig. 5 Amazwi athi “ekusungulweni kwezwe” ahlanganisa umqondo wokuhlwanyela imbewu, okusikisela ukuzala, ngakho abhekisela enzalweni yokuqala engabantu. Kodwa kungani uJesu ahlobanisa u-Abela ‘nokusungulwa kwezwe’ hhayi uKhayini, okunguyena owayeyizibulo? Izinqumo nezenzo zikaKhayini zaziwukumhlubuka ngamabomu uJehova uNkulunkulu. Njengabazali bakhe, kubonakala sengathi uKhayini ngeke avuswe futhi ahlengwe.


text:
Isahluko 30
1
Izwi elafika kuJeremiya livela kuJehova, lathi:
2 “Usho kanje uJehova uNkulunkulu ka-Israyeli, uthi: ‘Loba encwadini onke amazwi engiwakhulume kuwe.
3 Ngokuba bheka, izinsuku ziyeza,’ usho uJehova, ‘lapho ngiyakubuyisa ukuthunjwa kwabantu bami o-Israyeli noJuda,’ usho uJehova, ‘ngibabuyisele ezweni engalinika oyise ukuba balidle.’ ”
4 Nanka amazwi uJehova awakhulumayo ngo-Israyeli nangoJuda.
5 “Ngokuba usho kanje uJehova, uthi: “ ‘Sizwile izwi lokuthuthumela, elokwesaba kungengelokuthula.
6 Ake nibuze, nibone, uma owesilisa wake wabeletha na? Ngibonelani onke amadoda enezandla zawo ezinkalweni njengobelethayo, ubuso bonke buphaphathekile, na?
7 Maye, lukhulu lolo suku, alukho olunjengalo! Kuyisikhathi sokuhlupheka kukaJakobe, kepha uyakusindiswa kukho.
8 “ ‘Kuyakuthi ngalolo suku,’ usho uJehova Sebawoti, ‘ngilaphule ijoka entanyeni yabo, ngigqabule izibopho zabo, abafokazi bangabe besabakhonzisa,
9 kepha bakhonze uJehova uNkulunkulu wabo, noDavide inkosi yabo engiyakubavusela yena.
10 “ ‘Ungesabi wena Jakobe, nceku yami,’ usho uJehova, ‘ungapheli amandla, Israyeli, ngokuba bheka, ngiyakukusindisa usekude, nenzalo yakho ezweni lokuthunjwa kwayo; uJakobe uyakubuya, aphumule, agcineke, angesatshiswa muntu.
11 Ngokuba mina nginawe,’ usho uJehova, ‘ukuba ngikusindise, ngokuba ngiyakuqeda ngokupheleleyo zonke izizwe engikuhlakazele kuzo, kepha wena angiyikukuqeda, kodwa ngiyakukulaya ngokwahlulela, ngingakwenzi ube ngongenacala.’
12 “Ngokuba usho kanje uJehova, uthi: “ ‘Ukulimala kwakho akunakuphulukiswa, nesilonda sakho sinzima.
13 Akakho omela icala lakho ukuba uboshwe; umuthi wokuphilisa awunawo.
14 Zonke izithandwa zakho zikukhohliwe, azisakufuni, ngokuba ngikushayile ngokushaywa kwezitha, ngokulaywa kononya, ngenxa yobuningi bokona kwakho, nangokuba izono zakho zandile.
15 Ukhalelani ngokulimala kwakho ukuthi ubuhlungu bakho abunakuphulukiswa na? Ngenxa yobuningi bokona kwakho nangokuba izono zakho zandile ngenze lokho kuwe.
16 “ ‘Ngalokho bonke abakudlayo bayakudliwa, nabo bonke abamelene nawe bayakuthunjwa bonkana, nabakuphangayo bayakuphangwa, nabo bonke abakwamukayo ngiyakubanikela ukuba bamukwe.
17 Ngokuba ngiyakubuyisela ukuphila kuwe, ngelaphe izilonda zakho,’ usho uJehova, ‘ngokuba bakubize ngokuthi Oxoshiweyo neSiyoni elingafunwa muntu.’
18 “Usho kanje uJehova, uthi: “ ‘Bheka, ngiyakukubuyisa ukuthunjwa kwamatende kaJakobe, ngiwahawukele amakhaya akhe; umuzi uyakwakhiwa edumeni lawo, indlu yamakhosi ihlale njengokufaneleyo.
19 Kuyakuphuma kubo udumiso nezwi labathokozayo; ngiyakubenza babe baningi, bangabi ngabayingcosana, ngibadumise, bangeyiswa.
20 Abantwana bakhe bayakuba njengakuqala, ibandla lakhe lime phambi kwami, ngijezise bonke abamcindezelayo.
21 Isikhulu sakhe siyakuba ngesiphuma kuye, nombusi wakhe uyakuvela phakathi kwakhe; ngiyakumsondeza, asondele kimi, ngokuba ngubani oke waba nesibindi sokusondela kimi na?’ usho uJehova.
22 “ ‘Niyakuba ngabantu bami, mina ngibe nguNkulunkulu wenu.’ ”
23 Bheka, isivunguvungu sikaJehova! Ukufutheka kwakhe kuphumile, isivunguvungu esichithayo; siyakwehlela phezu kwamakhanda ababi.
24 Ukufutheka okuvuthayo kukaJehova akuyikubuya, aze enze, aze afeze umgomo wenhliziyo yakhe; ezinsukwini zokugcina niyakukuqonda.


text:
Ungathanda ukufunda lesi sihloko ngalolu limi: %%?
IBhayibheli Elikuyi-Internet | INGUQULO YEZWE ELISHA YEMIBHALO ENGCWELE
Ungathanda ukufunda lesi sihloko ngalolu limi: %%?
1 UPawulu noSilvanu noThimothewu+ kini bandla labaseThesalonika elinobunye noNkulunkulu uBaba wethu neNkosi uJesu Kristu:
2 Kwangathi ningaba nomusa ongafanelwe nokuthula okuvela kuNkulunkulu uBaba naseNkosini uJesu Kristu.+
3 Sibophekile ukuba simbonge uNkulunkulu ngaso sonke isikhathi ngenxa yenu,+ bazalwane, njengoba kufanele, ngenxa yokuthi ukholo lwenu lukhula+ ngokudlulele nothando lwenu nonke luyanda komunye nomunye.+
4 Ngenxa yalokho, nathi ngokwethu siyaziqhenya+ ngani phakathi kwamabandla kaNkulunkulu ngenxa yokukhuthazela nokholo lwenu kukho konke ukushushiswa kwenu nezinsizi enizibekezelelayo.+
5 Lokhu kuwubufakazi besahlulelo esilungileyo sikaNkulunkulu,+ okuholela ekubeni nibalwe njengabawufanelekele umbuso kaNkulunkulu,+ okuyiwona empeleni enihlupheka ngenxa yawo.+
6 Lokhu kuhlanganisa nokuthi kuwukulunga ngoNkulunkulu ukuba abuyisele usizi kulabo abanibangela usizi,+
7 kodwa, kini enibhekene nosizi, impumuzo kanye nathi ekwambulweni+ kweNkosi uJesu ivela ezulwini ikanye nezingelosi zayo ezinamandla+
8 emlilweni ovutha amalangabi, njengoba iletha impindiselo+ phezu kwalabo abangamazi uNkulunkulu+ nakulabo abangazilaleli+ izindaba ezinhle mayelana neNkosi yethu uJesu.+
9 Bona kanye laba bayothola isijeziso sokwahlulelwa+ esiwukubhujiswa okuphakade+ basuke phambi kweNkosi nasenkazimulweni yamandla ayo,+
10 ngesikhathi ifika izokhazinyuliswa ngokuqondene nabangcwele bayo+ nokuba ibhekwe ngokumangala ngalolo suku ngokuqondene nabo bonke ababonisa ukholo, ngenxa yokuthi ubufakazi esabunikeza bahlangabezana nokholo phakathi kwenu.
11 Ngempela siyanikhulekela ngaso sonke isikhathi ngenxa yayo kanye leyo njongo, ukuba uNkulunkulu wethu anibale njengabakufanelekele ukubizwa+ nguye futhi enze ngokuphelele konke okuhle akuthandayo nomsebenzi wokholo ngamandla;
12 ukuze igama leNkosi yethu uJesu likhazinyuliswe kini,+ nani ebunyeni+ nayo, ngokuvumelana nomusa ongafanelwe+ kaNkulunkulu wethu noweNkosi uJesu Kristu.
Thumelela
Thumelela
INGUQULO YEZWE ELISHA YEMIBHALO ENGCWELE
2 Thesalonika 1
IsiZulu
Funda IBhayibheli Kuyi-Internet
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Imvunulo Yesintu
Zonke izizwe nezinhlanga zinendlela ezigqoka ngayo noma ezihloba ngayo. Lokhu kuhambisana namasiko, nemikhuba kanye nemithetho yalesosizwe. Ukuhloba ngemvunulo yindlela yokuzigqaja nendlela yokubhinca yesiko lezizwe ezahlukene ezihlonipha amasiko azo. Nathi-ke sizwe sikaPhunga noMageba sika Zulu sinendlela esihloba ngayo. Ukuhloba kuyigugu kithi futhi sizishaya isifuba ngakho, ngoba ngisho nasemidlalweni kanye nasemigidweni kuhlotshwa ngemvunulo.
Ukuvunula kweSintu kuyahlukana ngezigaba zakho, futhi kubuye kuhlukane nangokweminyaka nangokobulili. Njengoba umntwana omncane, amantombazane, amatshitshi, amaqhikiza, ingodosi, inkehli, umalokazane kanye namakhosikazi egqoka ngendlela ethile ehambisana nezigaba zabo zempilo neminyaka. Abakhapheyane, izinsizwa kanye namadoda banendlela abahloba ngayo, njengoba nezangoma kanye namathwasa behloba ngendlela yabo ethile.
Njengoba beseyendlalelwe inkundla ukuthi ukwembatha kwesintu kuhlukana ngaziphi izigaba, nangabuphi ubulili, manje ke sizokwenaba ngazo izinhlobo zezembatho zemvunulo, kusukela kumntwana omncane kuya kwizinkehli namakhehla.
Umntwana omncane
Ngokujwayelekile emandulo umntwana omncane noma ingane ibingambathi lutho ingagqoki, kodwa-ke ibiyembeswa isiphuku uma kubanda lishubisa umkantsha. Ngokukhula kwakhe umntwana uma eseqala ukuthunywa, ugogo wakhe ubemakhale into akazoyibhinca loyo okhalweni, leyinto ibibizwa ngokuthi isibhinco.
Isibhinco siphothwa ngentambo, kumele silinganiswe okhalo lwayo ingane ukuze sizoyinela. Umntwana lo usibhinca okhala isibhinco. Lentambo iyinsila yomntwana, uma ingasamneli umntwana isincane noma inqamukile kwakhiwa enye, lena esigugile iyaye iyogqitshwa entabeni ifihlelwa abakhunkuli bangagangi ngayo. Uma lomntwana esekhulile, uma kuwumkhapheyana noma intshikizane uhloba ngokunye nakho okuzonatshwa ngakho okumbathwayo.
Brief overview
Imvunulo is a traditional way of dressing which was used by the Zulu people before the arrival of European settlers with cotton and modern clothing. Even today it used by people but mostly notably during traditional ceremonies and celebrations. Ukuvunula, which means being traditionally dressed differs depending on gender, age and stages of life for the Zulu people.
Children, girls and boys, young adults, husbands and wives all wear different attires tailored around their age and life stages. Children normally did not wear anything except in cases where it was cold where isiphuko was utilised to protect them from the cold. The material that was used for children is called isibhinco which was made up of a rope that they would wear around the waist.
This article articulates how children are dressed up and it is also differentiated and grouped based on stages and ages of material that is worn by Zulu people. This section covered only children, the other writings to follow will articulate on boys, girls, young adults as well as grown-ups.


text:
Isahluko 6
1
“Wozani sibuyele kuJehova, ngokuba yena usidwengulile; uyakusiphulukisa; usishayile, uyakusibopha.
2 Uyakusiphilisa ngezinsuku ezimbili, asivuse ngosuku lwesithathu, siphile phambi kwakhe.
3 Masimazi, sijonge ukumazi uJehova; ukuphuma kwakhe kuqinisekile njengokusa; uyakufika kithi njengemvula, njengemvula yamuva enethisa umhlaba.
4 “Ngiyakwenzani kuwe Efrayimi, ngiyakwenzani kuwe Juda, na? Uthando lwenu lunjengefu lokusa nanjengamazolo amuka ekuseni.
5 Ngalokho ngiyabashaya ngabaprofethi, ngibabulale ngamazwi omlomo wami, ukwahlulelwa kwakho kuqhame ekukhanyeni.
6 Ngokuba ngifuna uthando, hhayi umhlatshelo; ngifuma ukumazi uNkulunkulu kuneminikelo yokushiswa.
7 Kepha baseqile isivumelwano njengo-Adamu; bangikhohlisa ngalokho.
8 IGileyadi lingumuzi wabenza okubi, linemikhondo yegazi.
9 Njengabaphangi beqamekela umuntu, isigaba sabapristi siyabulala endleleni eya eShekemi, yebo, benza okunengekayo.
10 Endlini yakwa-Israyeli ngibonile into eyesabekayo: kukhona ubufebe kwa-Efrayimi, u-Israyeli ungcolile.
11 “Nawe Juda ulungiselwe ukuvunwa, lapho ngibuyisa ukuthunjwa kwabantu bami.


text:
UXingwana uxolisile ngokuphawula kwakhe
2013-02-28 08:15
Johannesburg - UNgqongqoshe wezabesiFazane, iziNgane kanye nabantu abaphila nokuKhubazeka, uLulu Xingwana ngoLwesithathu uxolisile ngokuphawula kwakhe ngabesilisa bamabhunu.
“Sekuyangicacela ukuthi ukuphawula kwami kungenzeka ukuba akwehlanga kahle kwamanye amalungu omphakathi. Ngithanda ukuwahoxisa, ngiyaxokisa kakhulu," kusho yena.
UXingwana utshele i-Australian Broadcasting Corporation ukuthi abesilisa abasakhula bamabhunu bakholelwa ukuthi baphethe abesifazane nezingane.
“Abesilisa bamabhunu abakhuliswe engaphansi kwenkolo yeCalvinist bakholelwa ukuthi baphethe abesifazane kanye nezingane ngakho ngaleyo ndlela bangayithatha impilo yabo ngoba bangababo," usho kanje ngesikhathi exoxa nesiteshi sikamabonakude ngoMsombuluko.
“Nathi sinakho ukungaboni ngasolinye emiphakathi mayelana nosiko lwethu njengoba sinabesifazane abaphoqwayo ukuba bashade kodwa lolo daba siyalulungisa."
UXingwana ubebuzwa imibuzo kulandela ukuboshwa kuka-Oscar Pistorius ngemuva kokudubula abulale intombi yakhe uReeva Steenkamp ngoFebhuwari 14.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ngonyaka ka-2012 kuphela, izinkampani eMzansi zafihla phesheya imali edlule ezigidini ezingama-$29 ngenhloso yokubalekekla ukukhokha intela kwa-SARS. Lemali ilingana nokubuyekezwa kweNkandla okuphindwe ka-1300 [1]. Izimali eziphuma ngokungemthetho ziyilimaze kakhulu iNingizimu Afrika. Ibalelwa ku 400,000 imindeni ebingahlomula ngezindlu ngo2012, esaqhubeka nokuhlala emijondolo kanye kuzakhiwo esezigcwele.
UNgqongqoshe weziMali unawo amandla okukushintsha lokhu. Uma singafaka ingcindezi, uNgqongqoshe angayihambela i-summit e-Addis Ababa ukuze kuqokwe ithimba likaHulumeni elizolwa nokephuma kwezimali ngokungemthetho kanye nokugwema ukukhokha intela, okuyinkohlakalo eyenziwa izinkampani ezinkulu. Uma sidedela abomkhakha wangasese kanye nomkhakha womphakathi ukuthi ungaziphenduleli, angeke sikwazi ukulwa nenkohlakalo. Lokhu kuzoholela ekuncipheni kwezimali zokuletha izidingo-ngqangi kulabo abazidinga kakhulu.
Uma sifuna ukulwa nokungalingani, sidinga uhlelo lwentela olungacindezeli abantulayo. Thina sonke esiphila eMzansi sikhokha intela siphinde siphonse esivivaneni ukuletha izidingo-ngqangi ngaso sonke isikhathi lapho sikhokhela i-VAT uma sithenga impuphu noma i-airtime. Empeleni, ngonyaka wezimali ka 2014/15, imali eningi yentela yavela kubantu abajwayelekile ngokukhokha intela ngokwemiholo kanye neVAT. Sikhokha imali ephindwe kabili kunaleyo ekhokhwa izinkampani. Lokhu kusho ukuthi thina sixhasainzuzo yezinkampani sibe sihola amakinati.
Amalunga e-amandla.mobi ebambisene ne-Oxfam South Africa aseqalile ukukhankasa ngalolu daba. Kufanele sibambisane ukuze lolu daba luthathelwe phezulu nguNgqongqoshe weziMali uNene.
[1] Tackling Africa’s illicit finance flight. Greg Nicolson for the Daily Maverick.19 May 2015.


text:
Ubulawe ngesihluku obenebala elimhlophe
2017-03-10 14:01
Bizana- Uyibone ngezinzwane indodana yakhe enebala elimhlophe etholwe igqitshwe ethuneni elingashoni eBizana, e-Eastern Cape.
ULitha Esethu Jakuja waduka eKokstad ngomhlaka-25 Febhuwari nonyaka waze watholwa abafana abelusa izinkomo ngoLwesithathu.
Uyise kamufi uBongani Mtedlala oneminyaka-57 ubudala uthe akubonile uyokuxoxela amagwababa echobana.
"Kusenzima nokukhuluma ngendlela indodana yami ebulewe ngayo. Ikhanda layo belisusiwe, izandla zombili zingekho nesisu sisikiwe.
"Ngize ngakwazi ukuyibona ngezinzwane onyaweni langakwesobunxele. Uzwane olulandela ubhozo lugibele ozwaneni lwesithathu kanti zonke izingane zami zinezinzwane ezifanayo ezime kanjalo, " kusho uMtedlana.
OLUNYE UDABA:Izindodla ezama ukuzidima ibala
UMtedlala uthe unamadodana amabili anebala elimhlophe, endala ihlala eGoli.
Umufi utholakale enqunywe ikhanda, izandla, wasikwa nesisu.
Okhulumela amaphoyisa KwaZulu-Natal uLieutenant Colonel Thulani Zwane uthe kuvulwe icala lokubulala.
Uthe akukaboshwa muntu kodwa amaphoyisa asaphenya, kubika iSolezwe.
- News24


text:
Baningi abaphinda ukuhlolwa kuleli
2011-02-14 16:51
Pretoria - Bangaphezu kuka-100 000 abafundi bakamatikuletsheni abaphinda ukuhlolwa kwabo kulo nyaka, kubika uMnyango wezoMfundo kuleli ngoMsombuluko.
"Bangu-101 078 abafundi ababhalisele ukuphinda ukubhala kokuhlolwa kwabo," kusho okhulumela lo mnyango uGrandville Whittle.
Isifunazwe esinesialo esikhulu iKwaZulu- njengoba kubhalise abafundi abangu-21 828, ilandelwa iLimpopo no-15 174, i-Eastern Cape no-15 174, iGauteng no-13 056 kuthi iNorthern Cape ibe nabafundi ababhalisile abangu-1958 nje kuphela.
Izifundo ezibhalwe ngoMsombuluko zifaka iGerman, Portuguese, Hebrew ne-electrical technology.
- SAPA


text:
Usale enkundleni umsolwa kudutshulwana kwaMbonambi
2017-01-19 14:30
KwaMbonambi - NgoLwesibili amaphoyisa aseMpangeni aphume mkhankanso wokuqapha ubugebengu endaweni yakwaMbonambi.
Ngesikhathi esamatasa nomkhankaso, amaphoyisa athole umbiko ngabasolwa abane abebehlomile bakweminye yemizi esendaweni yakwaMacekane, khona kwaMbonambi.
Amaphoyisa alandele lo mkhondo abe esejoyinwa uphiko lweSpecial Task Force ngoba kwaziwa ukuthi laba basolwa banobungozi.
OLUNYE UDABA:Bakhishwe ngebheyili abesifazane abasolwa ngokudlwengula owesilisa wase-KZN
Athe efika amaphoyisa abingelela abasolwa ngenhlamvu nokuyilapho kudubuleke khona umsolwa oyedwa washonela khona lapho.
Kuboshwe abasolwa ababili kanti oyedwa ukwazile ukubaleka.
Kulo muzi amaphoyisa athole izibhamu ezintathu zohlobo lwe-9mm, i-shortgun kanye ne-air riffle eyodwa nezinhlamvu konke okungekho emthethweni.
Laba basolwa kuthiwa bayingxenye yethimba lezigebengu eziduna izimoto KwaZulu-Natal bazihambise kwamanye amazwe akhelene naleli.
- News24


text:
ISwallows iphebeze amahlebezi ngoMarques
2012-12-06 14:02
Johannesburg - Isikhulu seMoroka Swallows, uLeon Prins, siwaphebezile amahlebezi okuthi akusensuku zatshwala ijazi likamqeqeshi uZeca Marques ligcwale umoya.
Kugcwele ezinkundleni zokuxhumana ezifana noTwitter noFacebook ukuthi uMarques angase ajeze ngokungadlali kahle kweqembu kamuva, njengoba sekuphele izinyanga ezine engene ezicathulweni zikaGordon Igesund, kanti sekuphele izinyanga ezimbili anqoba iMTN8 naleli qembu.
IZinyoni azidlali kahle kuPremiership njengoba zingawinanga emidlalweni eyisikhombisa, kanti zihleli kunombolo 11 ohlwini lweligi.
Yize evuma ukuthi iqembu lakhe lidonsa kanzima, uPrins uthe kungukuphambuka kodwa ukuthi kuthiwe kuzoxoshwa uMarques.
“Cha, uZeca ngeke axoshwe, ngamampunge nje lawo,” kusho uPrins etshela iKickOff.com.
“Yebo, asidlali kahle, sibheke ekutheni abantu bakhuphule amasokisi, kodwa uZeca Marques akayi ndawo.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Isahluko 6
1
Kwathi lapho oSanibalati, noThobiya, noGeshemi wase-Arabiya, nezinye izitha sebezwile ukuthi ngivusile ugange nokuthi akusasele sikhala, noma ngaleso sikhathi ngangingakamisi izivalo emasangweni,
2 oSanibalati noGeshemi bathumela kimi, bathi: “Woza sihlangane komunye wemizana yasethafeni lase-Ono.” Babehlose ukwenza okubi kimi.
3 Ngathuma izithunywa kubo, ngathi: “Ngisebenza umsebenzi omkhulu, anginakwehla; umsebenzi ubuyakumelani, ngiwuyeke, ngehlele kini, na?”
4 Bathumela kane kimi ngaleyo ndlela; ngabaphendula ngokunjalo.
5 USanibalati wayesethuma inceku yakhe kimi kanjalo ngokwesihlanu, iphethe incwadi evulekileyo esandleni sayo.
6 Kwakulotshwe kuyo ukuthi: “Kuzwakele ezizweni, naye uGashimu uthi wena nabaJuda nihlose ukuhlubuka, okungalokho uvusa ugange, ube yinkosi yabo; yebo, anjalo amazwi.
7 Futhi ubekile abaprofethi ukuba bashumayele ngawe eJerusalema ukuthi uyinkosi kwaJuda. Njengokuba lawo mazwi eyakuzwakala enkosini, mawuze, silulekane.”
8 Ngase ngithumela kuye, ngathi: “Azikho izinto ezinjengalezo ozishoyo; ziqanjwe nguwe enhliziyweni yakho.”
9 Ngokuba bonke babesethusa bethi: “Izandla zabo ziyakudangala emsebenzini ukuba ungenziwa.” Ngase ngikhuleka ngathi: “Kepha manje, Nkosi, qinisa izandla zami.”
10 Ngase ngiya endlini kaShemaya indodana kaDelaya kaMehetabeli owayezivalele. Wathi: “Masihlangane endlini kaNkulunkulu phakathi kwethempeli, sivale iminyango yethempeli, ngokuba bayakufika ukukubulala, yebo, ebusuku bayakufika bakubulale.”
11 Ngathi: “Umuntu onjengami abaleke na? Ngubani onjengami ongangena ethempelini, aphile, na? Angingeni.”
12 Ngaqonda ukuthi uNkulunkulu wayengamthumile, kepha wakhuluma leso siprofetho ngami eqashiwe ngoThobiya noSanibalati.
13 Wayeqashelwe lokhu kokuba ngesabe, ngenze kanjalo, ngone, babe nombiko omubi, bangijivaze.
14 Ngakhuleka ngathi: “Khumbula, Nkulunkulu wami, oThobiya noSanibalati ngalezo zenzo zabo, nomprofethikazi uNohadiya, nabanye abaprofethi, ababengesabisa.”
15 Ugange lwaphela ngolwamashumi amabili nanhlanu lwenyanga ka-Eluli ngezinsuku ezingamashumi ayisihlanu nambili.
16 Kwathi lapho zonke izitha zikuzwa lokho, abezizwe bonke abasizungezayo, besaba, bayetha, ngokuba baqonda ukuthi lowo msebenzi wawenziwe nguNkulunkulu wethu.
17 Phezu kwalokho abakhulu bakwaJuda bathuma ngalezo zinsuku izincwadi eziningi kuThobiya, nezikaThobiya zafika kubo.
18 Ngokuba abaningi bakwaJuda babefungile kubo, ngokuba wayengumkhwenyana kaShekaniya indodana ka-Ara; indodana uJehohanani yayithathile indodakazi kaMeshulamu indodana kaBerekiya.
19 Bakhuluma ngezenzo zakhe ezinhle phambi kwami, bamukisa kuye amazwi ami. UThobiya wathuma izincwadi ukungesabisa.


text:
KUGWAZWE kwalinyazwa abantu ababili ezigamekweni ezahlukene kusukela ngoLwesithathu olwedlule.
Esigamekweni sokuqala owesilisa utholakale enamanxeba angu 11 okugwazwa kuChesterfield Road ngaphandle kwedolobha. Ngokubika kwabezimo eziphuthumayo bakwa ER24 babizwe endaweni yesigameko onogada abathola lona wesilisa.
Abakwa ER24 bathi lona wesilisa ubenenamanxeba okugwazwa esinyeni kanye nasesifubeni kanti kuthiwa wahlaselwa iqulu labantu abangaziwa.
Lona wanikwa usizo lokuqala maqede waphuthunyiswa esibhedlela saseNorthdale.
Esigamekweni sesibili ngeSonto kuphinde kwagwazwa isaguga esineminyaka engu 64 kade bezama ukusibamba inkunzi.
Abakwa ER24 bathi babizwe endaweni yesigameko ngezithuba zika 12 emini ngaphansi kwebhuloho eliku Church Street eduzane nomgwaqo onguthelawayeka.
“Lesaguga sithe besizama ukuthola ulift ngesikhathi sibhudukezwa amadoda angaziwa asiphoqa ukuba sikhiphe imali. Uzamile ukuthi abalwise kodwa bamhlula bagcina bemphuce imali maqede bamgwaza,” kusho isitatimende sakwa ER24.
Lesaguga kubikwa ukuthi sigwazwe esifubeni kanti siphuthunyiswe esibhedlela sisesimweni esibucayi. Amaphoyisa abesendaweni yesigameko ayaphenya.
Kushone oyedwa kwalimala abathathu ngoMsombuluko ngesikhathi imoto encane ishayisana netekisi emgaqweni uLongmarket kanye no Ritief maphakathi nedolobha.
Abezimo eziphuthumayo bathi bafice itekisi lilele amakiyane emgaqweni imoto encane yona ibingekude kakhulu netekisi.
“Abasizo lokuqala bathe uma bebheka bathola owesilisa eceleni komgwaqo obesekhishwe amalunga omphakathi emotweni encane. Ube esexilongwa kodwa kwatholakala ukuthi useshonile.”
Abanye abathathu akade behamba ngetekisi batholwe endaweni yesigameko belimele kancane. Babe sebephuthunyiswa esibhedlela iNorthdale ukuyothola ukwelashwa. Imbangela yengozi ayikaziwa kodwa amaphoyisa ayaphenya.
Abasizo lokuqala bathe uma bebheka bathola owesilisa eceleni komgwaqo obesekhishwe
amalunga
omphakathi
emotweni encane. Ube esexilongwa kodwa kwatholakala ukuthi useshonile.


text:
ISITHOMBE: Ngemuva kweminyaka engu-20, intombi yomculi isingunkosikazi
2017-09-12 12:31
Johannesburg - UMandla “Spikiri” Mofokeng ongumculi wekwaito ushade umshado omhlophe ngeSonto.
Ngemuva kokulinda iminyaka engu-20, uSpikiri nesithandwa sakhe babe nomshado emcimbini obungowabakhethekile kuphela eGoli.
Lo mculi utshele isithandwa sakhe uRushka indlela amthanda ngayo kukhona izihlobo nabangani epulazini i-Oakfield, eMuldersdrift.
Ekhuluma nabe-Daily Sun ngalokhu, lo mculi weTrompies uthe: “Bekukuhle kakhulu. Lokhu kuyinto efika kanye empilweni, uma kungukuthi ugcina uyithola. Le mpelasonto yonke ibingeyethu.
"Mina nomkami sibonga kakhulu ukwesekwa kanye nothando esilutholile."
OLUNYE UDABA:Unkosikazi 'uselwamukele' udaba lwezingane zikaGunman
Ngesikhathi ebuzwa ukuthi ubengasabi na ukuveza indlela amthanda ngayo uRushka phambi komndeni nabangani, uthe:"Benginakho ukwesaba, kodwa ngoba uNkulunkulu ubenami, yini ebengingayisaba?"
USpikiri kanye nomkakhe balibangise e-United States eholidini labashadikazi futhi uthi uzoqinisekisa ukuthi umkakhe uzomnika isikhathi esanele njengoba sebashadile.
- Daily Sun


text:
Kuphephile esibhedlela ekulele kuso uMandela
2012-12-13 12:06
Pretoria - Asaqhinqile namanje esibhedlela amasosha ayisishiyagalombili ajutshwe esibhedlela ekulaliswe kuso loyo owabe enguMengameli wezwe uNelson Mandela.
UMadiba ulaliswe esibhedlela samasosha i-1
Military Hospital, ePitoli, lolu wusuku lwesihlanu esesibhedlela kanti odokotela bamelaphela isifo esihlobene namaphaphu.
Ekuseni ngoLwesine izimoto zabezindaba zakuleli naphesheya kwamazwe, zibonakale zipakile ngaphandle kwesibhedlela.
Amasosha axosha kwasani okuzama ukusondela ngasesibhedlela, ngaphandle kwemvume, izimoto ezingena esibhedlela zonke ziyahlolwa kuqala.
UTata, 94, waphuthunyiswa esibhedlela ngoMgqibelo, esuswa emzini wakhe, oseQunu, e-Eastern Cape.
Ngonyaka ka-2001, uMadiba wahlala esibhedlela amasonto ayisikhombisa, ngesikhathi elashelwa umdlavuza.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Isahluko 105
1
Bongani uJehova, nibize igama lakhe, nizazise phakathi kwabantu izenzo zakhe.
2 Hlabelelani kuye, nimhubele, nikhulume ngezimangaliso zakhe zonke.
3 Zibongeni egameni lakhe elingcwele; mazithokoze izinhliziyo zabamfunayo uJehova.
4 Funani uJehova namandla akhe, nifunisise ubuso bakhe njalo.
5 Khumbulani izimangaliso zakhe azenzileyo, nezibonakaliso zakhe, nezahlulelo zomlomo wakhe,
6 nina nzalo ka-Abrahama inceku yakhe, nina bantwana bakaJakobe, abakhethiweyo bakhe.
7 Yena unguJehova uNkulunkulu wethu; izahlulelo zakhe zisemhlabeni wonke.
8 Ukhumbulile isivumelwano sakhe kuze kube phakade, izwi ayala ngalo izizukulwane eziyinkulungwane,
9 avumelana kuso no-Abrahama, nesifungo sakhe ku-Isaka;
10 wasiqinisa kuJakobe, saba ngumthetho, naku-Israyeli, saba yisivumelwano esiphakade,
11 ethi: “Ngizakukunika izwe laseKhanani libe yisabelo sefa lakho,”
12 lapho babe yingcosana ngomumo, yebo, lapho babe yingcosana, futhi babe yizihambi kulo.
13 Bazulazula ezizweni ngezizwe, besuka kulo mbuso, beya kwabanye abantu.
14 Akavumelanga muntu ukubahlupha, wajezisa amakhosi ngenxa yabo,
15 ethi: “Ningathinti abagcotshiweyo bami, ningoni abaprofethi bami.”
16 Futhi wathuma indlala phezu kwezwe, walwaphula uzime lwesinkwa.
17 Wathuma indoda phambi kwabo: uJosefa wathengiswa abe yisigqila.
18 Balimaza izinyawo zakhe ngamaketanga, waboshwa ngensimbi.
19 Kwaze kwaba yisikhathi elagcwaliseka ngaso izwi lakhe, izwi likaJehova lamhola.
20 Inkosi yathuma yamthukulula, umbusi wabantu wamkhulula.
21 Wamenza umphathi wendlu yakhe nenduna yezinto zakhe zonke,
22 ukuze abophe izikhulu zakhe ngokuthanda kwakhe, afundise amalunga akhe ukuhlakanipha.
23 U-Israyeli wayesefika eGibithe, uJakobe wagogobala ezweni likaHamu.
24 Wandisa kakhulu abantu bakhe; wabenza babe namandla kunezitha zabo.
25 Wayiguqula inhliziyo yabo ukuba bazonde abantu bakhe, baphathe izinceku zakhe ngobuqili.
26 Wathuma uMose inceku yakhe, u-Aroni abemkhethile.
27 Benza phakathi kwabo izibonakaliso zakhe nezimangaliso ezweni likaHamu.
28 Wathuma ubumnyama, wenza kwaba mnyama, kepha baphambana namazwi akhe.
29 Waphendula amanzi abo aba yigazi; wabhubhisa izinhlanzi zabo.
30 Izwe labo lagcwala amasele nasezindlini zamakhosi abo.
31 Wakhuluma, kwavela izibawu nezinsensane eminceleni yabo yonke.
32 Wabanika isichotho saba yimvula yabo, amalangabi omlilo ezweni labo.
33 Washaya nemivini yabo nemikhiwane yabo; waphula imithi yasezweni labo.
34 Wakhuluma, kwavela isikhonyane nezinkumbi ezingenakubalwa.
35 Zona zadla imifino yonke yezwe lakubo, zaqothula nezithelo zomhlabathi wabo.
36 Washaya namazibulo onke ezweni lakubo, okokuqala kwamandla abo.
37 Wayesebakhipha benesiliva negolide, kungekho ontengezelayo emindenini yakubo.
38 IGibithe lajabula ekuphumeni kwabo, ngokuba ukwesaba kwabehlela.
39 Wendlala ifu lokubasibekela, nomlilo wokukhanyisa ebusuku.
40 Bacela, waletha izigwaca, wabasuthisa ngesinkwa sasezulwini.
41 Wavula idwala, kwampompoza amanzi, agobhoza emahlane njengomfula.
42 Ngokuba wakhumbula izwi lakhe elingcwele no-Abrahama inceku yakhe.
43 Wayesekhipha abantu bakhe ngokujabula, abakhethiweyo bakhe ngokuthokoza.
44 Wabapha amazwe abezizwe, badla isithelo somsebenzi wabantu
45 ukuba baqaphele izimiso zakhe, bagcine imithetho yakhe. Haleluya!


text:
Isahluko 9
1
Isiprofetho sezwi likaJehova phezu kwezwe lakwaHadiraki; nalo iDamaseku liyakuba yindawo yokuhlala kwaso, ngokuba uJehova uneso kubantu, ikakhulu kuzo zonke izizwe zakwa-Israyeli,
2 kanye neHamati elikhawula kulo, neTire neSidoni, ngokuba kuhlakaniphile kakhulu.
3 ITire lazakhela inqaba, lanqwabela isiliva njengothuli, negolide elicwengekileyo njengodaka lwasezitaladini.
4 Bheka, iNkosi iyakulaphuca, iphonse imfuyo yalo elwandle, lona lidliwe ngumlilo.
5 I-Ashikeloni liyakukubona, lesabe, neGaza futhi, bese lithuthumela kakhulu, kanye ne-Ekroni, ngokuba ukwethemba kwalo kuyakujabha; inkosi iyakubhubha eGaza, ne-Ashikeloni aliyikuhlalwa.
6 E-Ashidodi kuyakuhlala umntwana wesihlahla; ngiyakunquma ukuziphakamisa kwamaFilisti.
7 Ngiyakukhipha igazi labo emlonyeni wabo, nezinengiso zabo phakathi kwamazinyo abo, nabo uqobo babe yinsali kuNkulunkulu wethu, babe ngababusi kwaJuda nase-Ekroni njengamaJebusi.
8 Ngiyakumisa ngibe yinqaba yendlu yami, ukuze kungabikho odlulayo nobuyayo; akusayikudlula mcindezeli kubo, ngokuba sengibonile ngawami amehlo.
9 Thokoza kakhulu, ndodakazi yaseSiyoni; jabula nokujabula, ndodakazi yaseJerusalema; bheka, iNkosi yakho iza kuwe, ilungile, inensindiso, ithobekile, ikhwele imbongolo, ithole, inkonyane yembongolokazi.
10 Ngiyakunquma inqola kwa-Efrayimi nehhashi eJerusalema, nomnsalo wokulwa uyakunqunywa; iyakukhuluma ukuthula kwabezizwe, nokubusa kwayo kuyakusukela elwandle kuze kufike elwandle, kusukela eMfuleni kuze kufike emajukujukwini omhlaba.
11 Nawe, ngenxa yegazi lesivumelwano sakho, ngikhiphile iziboshwa zakho emgodini okungekho kuwo amanzi.
12 Buyelani enqabeni, ziboshwa esezinethemba; namuhla ngiyanitshela ukuthi ngiyakubuyisela kini okuphindwe kabili.
13 Ngokuba ngizigobela uJuda njengomnsalo, ngibeka u-Efrayimi kuwo, ngivusela amadodana akho, Siyoni, kumadodana akho, Javani, ngikwenze inkemba yeqhawe.
14 UJehova abesebonakala phezu kwabo, umcibisholo wakhe uphume njengonyazi; iNkosi uJehova iyakubetha icilongo, ihambe ngezivunguvungu zaseningizimu.
15 UJehova Sebawoti uyakubavikela, badle, banyathele phansi amatshe endwayimana; bayakuphuza igazi labo njengewayini, bagcwale njengemikhele, njengamagumbi e-altare.
16 UJehova uNkulunkulu wabo uyakubasindisa ngalolo suku njengomhlambi wabantu bakhe, ngokuba bangamatshe omqhele abengezela phezu kwezwe lakhe.
17 Yeka ubuhle balo! Yeka ukubukeka kwalo! Amabele abo ayakuhlumisa izinsizwa zalo, newayini elisha izintombi zalo.


text:
Kamuva nje inyuvesi yakwa-Zulu Natali imemezele ukuthi izokwenza isiZulu sibe isifundo esiyimpoqo kubafundi bakhona kusukela ngonyaka ka_2014. Lokhu kusho ukuthi labo abayokwenza unyaka wabo wokuqala kule nyuvesi ngonyaka ozayo bazothatha isiZulu njengesinye sezifundo ezibaluleke kakhulu ezifundweni zabo. Hhayike! Kube bayibase emini bebade imbawula, abhebhetheka amalangabi ku-Twitter ashiya ziphele nya izikhotha.
Kumbula phela ukuthi isiZulu lungolunye lwezilimi zomdabu eziyinqayizivele lapha kwelakithi eNingizimu Afrika. Kepha ke ukushaya indiva izinto ezingezethu sekwaba insaka vukela umchilo wesidwaba, ikakhulukazi uma kuza ngasezintweni ezisibuyisela emsukeni wethu. Intsha ke yona ayiphathwa ngoba ithanda kakhulu ukuzimbandakanya nezinto zabondlebe zikhany’ ilanga, angithi phela ukuncika kwezomdabu sekuthathwa njengesidala, into yamaqaba angobaba mkhulu bona asebemathambo mhlophe.
Inyuvesi yakwaZulu Natali ihlabe yahlikisa yonke lento yokushaya indiva ezomdabu yanyathela ezithendeni kwazwela. Impela iyinyathele emsileni intsha ezibona iya kocela isikhala sokufunda kuyo le nyuvesi ngonyaka ozayo ibe kanti ayiyinhle kahle ngasesizulwini. Kukheth’ ukhethu ke sezisina zidedelana ngemibono ku-Twitter.
Abantu ke abayi nganxanye bengemanzi, abanye bazithokozele kakhulu lezi zindaba ngoba kusho ukuthi kuzohlokoma ulimi lwabo lwebele futhi luzothola nodumela elulufanele. Abanye ke abafuni nokuyizwa le yesiZulu ngoba babona ingeke ibasize ngalutho ekunyuseni iqophelo lezifundo kanye nemiphumela yabo.
Mina ke angiyiboni nencane inkinga uma kuqhakambiswa izilimi zakithi zomdabu, noma ngingasho ukuthi ngiyazwelana nalaba abathatha izingane zabo zisencane bazithumele ezikoleni lapho ulimi lwebele lungalokothwa khona. Futhi ngingathanda baqaphele njengalokhu namanye amanyuvesi angahle ahambe ngonyawo olufanayo ne nyuvesi yakwaZulu Natali. Kazi ke iyobe isizala nkomoni kulaba abazigqaja ngokungakwazi ukukhuluma angisayiphathi ke eyokubhala ulimi lwabo lwebele.
Labo ke abavela ngaphandle, o hhe! Hhayikabi zingane zakwethu kodwa sengathi kuzomele lelo nalelo nkankane liyodla umsundu wangakubo. Kodwa ningalibali ukuthi inja iyawaqeda ngolimi, isiZulu siyashesha ukuzwakala futhi akudingi sikhathi singakanani ukusifunda, asifani neze nesayenzi yona ocubungula ucubungulile izinto ongazi ukuthi zazisuselwephi futhi zisuselwani.
Njengoba isiZulu sesifikile, akusasizi ukukhala. Abantu mababhukule baphikelele ezikoleni banqobe.


text:
Kuboshwe abadayisa ngomzimba
2013-02-11 16:32
Sonqoba Kunene, Daily Sun
Johannesburg - Idolobha laseGoli laziwa njengesizinda sabadayisa ngocansi, isizinda sezidakamizwa kanye nokushushumbiswa kwabantu.
Ithimba lamaphoyisa ligasele efulethini eliseVereeniging, labhadama abesifazane abathengisa ngomzimba, bezibiza u-R50, umzuliswano ngamunye.
Umbiko wephephandaba iDaily Sun uthi amaphoyisa angama-SAPS ahlangane namaphoyisa kaMasipala waseMfuleni kanjalo nabeziNhlekelele.
Umkhankaso uthi maningi amantombazane asemancane ngokweminyaka agila lo mkhuba, abanye balaba baseminyakeni ephakathi kwengu-19 no-20 ubudala.
Amantombazane aboshiwe kutholakale ukuthi aqhamuka eWelkom, eFree State, iseGoli kanye naKwaZulu-Natal.
Laba batshele amaphoyisa ukuthi umphathi wawo ubaholela u-R100, umphathi ukwazile ukuphunyuka abaleke ngesikhathi kugasela amaphoyisa.
“Ngafika lana ngenyanga ka-Okthoba ngithi ngizothengisa ngomzimba kuze ngizothola imali,” kusho omunye wamantombazane.
Okhulumela umasipala waseMfuleni, uVeli Mcera uthe: “Inyanga kaFebhuwari yinyanga yokugqugquzela ukuphepha, imikhankaso efuze lona isazoqhubeka.”
- Thola ezinye izindaba
zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Isahluko 18
1
UDavide wabala abantu ababe naye, wabeka phezu kwabo izinduna zezinkulungwane nezinduna zamakhulu.
2 UDavide wamukisa abantu, inxenye yesithathu iphansi kwesandla sikaJowabe, nenxenye yesithathu iphansi kwesandla sika-Abishayi indodana kaSeruya, umfowabo kaJowabe, nenxenye yesithathu iphansi kwesandla sika-Ithayi umGiti. Inkosi yathi kubantu: “Nami ngiyakuphuma nokuphuma nani.”
3 Kepha abantu bathi: “Awuyikuphuma, ngokuba uma sibaleka, abayikusinakekela; noma kufa inxenye yethu, abayikusikhathalela, kepha wena unjengezinkulungwane eziyishumi zethu; ngalokho kuhle ukuba usisize usemzini.”
4 Yayisithi inkosi kubo: “Okuhle emehlweni enu ngiyakukwenza.” Inkosi yema ngaseceleni kwesango, bonke abantu baphuma ngamakhulu nangezinkulungwane.
5 Inkosi yabayaleza oJowabe no-Abishayi no-Ithayi, yathi: “Anoyiphatha kahle insizwa ngenxa yami, ngisho u-Abisalomu.” Bonke abantu bezwa, lapho inkosi iyaleza zonke izinduna ngo-Abisalomu.
6 Base bephumela endle ukulwa no-Israyeli, kwaliwa ehlathini lakwa-Efrayimi.
7 Abantu bakwa-Israyeli banqotshwa lapho phambi kwezinceku zikaDavide, kwakukhona ukubulalana okukhulu ngalolo suku, abantu abayizinkulungwane ezingamashumi amabili.
8 Ngokuba impi yahlakazeka khona ezweni lonke, ihlathi laqeda abantu abaningi ngalolo suku kunabadliwa yinkemba.
9 U-Abisalomu wasuka wahlangana nezinceku zikaDavide. U-Abisalomu wayekhwele umnyuzi wakhe, umnyuzi wangena phansi kwehlozi le-oki, ikhanda lakhe labambelela e-okini, waphakanyiselwa emkhathini wezulu nomhlaba; umnyuzi obuphansi kwakhe wadlula.
10 Umuntu othile wakubona, wamtshela uJowabe, wathi: “Bheka, ngibone u-Abisalomu ephanyekekile e-okini.”
11 UJowabe wathi kumuntu omtshelileyo: “Bheka, ukubonile, awumjuqanga ngani khona, awele phansi, na? Nga ngikunikile izinhlamvu eziyishumi zesiliva nebhande.”
12 Wathi-ke umuntu kuJowabe: “Noma bengiyakukhokhelwa izinhlamvu eziyinkulungwane zesiliva esandleni sami, nokho bengingayikuselulela isandla sami endodaneni yenkosi, ngokuba ezindlebeni zethu inkosi yakuyala wena no-Abishayi no-Ithayi ukuthi: ‘Yilondeni insizwa u-Abisalomu.’
13 Uma bengisebenzile inkohliso ngokuphila kwakhe, njengokuba kungekho nto efihlwa enkosini, nawe uqobo ngabe umelene nami.”
14 Wayesethi uJowabe: “Anginakulibala kanje nawe.” Wathatha imikhonto emithathu ngesandla sakhe, wambhokoda u-Abisalomu enhliziyweni esezwa, ephakathi kwe-oki.
15 Izinsizwa eziyishumi ezaziphethe izikhali zikaJowabe zamzungeza, zamshaya u-Abisalomu, zambulala.
16 UJowabe wayesebetha icilongo, abantu babuya ekumxosheni u-Israyeli, ngokuba uJowabe wabagodla abantu.
17 Bamthatha u-Abisalomu, bamlahla emgodini omkhulu ehlathini, babeka phezu kwakhe inqwaba enkulu kakhulu yamatshe; bonke abakwa-Israyeli, kwaba yilowo nalowo, babalekela ematendeni abo.
18 U-Abisalomu esekhona wayethathe insika, wazimisela yona esiGodini seNkosi, ngokuba wathi: “Anginandodana yokukhumbuzela igama lami.” Wayiqamba insika ngegama lakhe; ithiwa isikhumbuzo sika-Abisalomu kuze kube namuhla.
19 U-Ahimahasi indodana kaSadoki wayesethi: “Ake ngigijime, ngiyibikele inkosi ukuthi uJehova uyiphindisele ezitheni zayo.”
20 UJowabe wathi kuye: “Awuyikuba ngumbiki wendaba namuhla, kepha uyakubika ngolunye usuku; namuhla awuyikubika lutho, ngokuba indodana yenkosi ifile.”
21 Wayesethi uJowabe kumKushe: “Hamba, uyitshele inkosi okubonileyo.” UmKushe wamkhothamela uJowabe, wagijima.
22 U-Ahimahasi indodana kaSadoki wabuye wathi kuJowabe: “Noma kanjani, ake ngigijime nami, ngimlandele umKushe.” Kepha uJowabe wathi: “Uyakugijimelani wena mntanami, lokhu kungekho mvuzo wombiko kuwe, na?”
23 Wathi: “Noma kanjani, ake ngigijime.” Wathi kuye: “Gijima.” Wayesegijima u-Ahimahasi ngendlela yasethafeni, wamdlula umKushe.
24 UDavide wayehlezi emkhathini wamasango omabili; umlindi wakhuphukela ophahleni lwesango ngasogangeni, waphakamisa amehlo akhe, wabheka, nanguya umuntu egijima eyedwa.
25 Umlindi wamemeza, wayitshela inkosi. Yathi inkosi: “Uma eyedwa, unombiko emlonyeni wakhe.” Wayelokhu esondela njalo.
26 Umlindi wayesebona omunye umuntu egijima; umlindi wabiza umlindisango, wathi: “Bheka, omunye umuntu ugijima eyedwa.” Inkosi yathi: “Naye uletha umbiko.”
27 Umlindi wayesethi: “Ngibona kungathi ukugijima kowokuqala kunjengokugijima kuka-Ahimahasi indodana kaSadoki.” Yathi inkosi: “Ngumuntu omuhle yena; uletha umbiko omuhle.”
28 Wayesememeza u-Ahimahasi, wathi enkosini: “Bayede!” Wakhothama phambi kwenkosi ebhekise phansi ubuso bakhe, wathi: “Makabongwe uJehova uNkulunkulu wakho, onikele abantu abaphakamisela isandla sabo enkosini yami, inkosi.”
29 Inkosi yathi: “Isahlezi kahle insizwa u-Abisalomu na?” U-Ahimahasi wathi: “Ngabona isixuku sabantu, lapho uJowabe inceku yenkosi ethuma inceku yakho, kepha angazanga ukuthi kuyini.”
30 Inkosi yathi: “Gudluka, ume lapho.” Wagudluka, wema.
31 Bheka, wayesefika umKushe; umKushe wathi: “Ngumbiko, nkosi yami, nkosi, ngokuba uJehova ukuphindisele namuhla kubo bonke abakuvukelayo.”
32 Inkosi yathi kumKushe: “Isahlezi kahle insizwa u-Abisalomu na?” UmKushe wathi: “Izitha zenkosi yami, inkosi, nabo bonke abakuvukelayo ukukulimaza mababe njengaleyo nsizwa.”
33 Yayisidabuka kakhulu inkosi, yakhuphukela ekamelweni elingaphezu kwesango, yakhala; isahamba yathi: “Hhawu, ndodana yami Abisalomu, ndodana yami, ndodana yami Abisalomu! Sengathi nga ngifile esikhundleni sakho, Abisalomu, ndodana yami, ndodana yami!”


text:
Isahluko 125
1
Igama lokukhuphuka. Abamethembayo uJehova bafana nentaba yaseSiyoni engenakunyakaziswa kepha imi phakade.
2 Njengalokhu izintaba zihaqa iJerusalema, kanjalo uJehova uhaqa abantu bakhe kalokhu kuze kube phakade.
3 Ngokuba intonga yababi ayinakuhlala phezu kwesabelo sabalungileyo, funa abalungileyo belulele izandla zabo kokubi.
4 Jehova, yenza okuhle kubo abalungileyo nabaqotho ezinhliziyweni zabo.
5 Kepha abaphambukela ezindleleni zabo eziyizinsongensonge uJehova uzakubahambisa kanye nabenza okubi. Ukuthula makube phezu kuka-Israyeli.


text:
Isahluko 16
1 Selidlulile isabatha, oMariya Magdalena, noMariya unina kaJakobe, noSalome bathenga amakha ukuba beze bamgcobe.
2 Ekuseni kakhulu ngosuku lokuqala lweviki beza ethuneni ekuphumeni kwelanga.
3 Bakhuluma bodwa, bathi: “Ngubani oyakusigingqela itshe, lisuke emnyango wethuna na?”
4 Bathi ukubheka, babona ukuthi itshe seligingqiwe; ngokuba lalilikhulu kakhulu.
5 Kuthe bengena ethuneni, babona insizwa ihlezi ngakwesokunene yembethe ingubo ende emhlophe; bethuka.
6 Kepha yathi kubo: “Ningethuki; nifuna uJesu waseNazaretha obebethelwe esiphambanweni; uvukile; kakho lapha; bhekani nansi indawo lapho bebembeke khona.
7 Kodwa hambani nitshele abafundi bakhe kanye noPetru ukuthi uyanandulela ukuya eGalile; nizakumbona lapho, njengalokho eshilo kini.”
8 Base bephuma, babaleka ethuneni, ngokuba babefikelwe ngukuthuthumela nokumangala, kabashongo lutho kumuntu, ngokuba babesaba.
9 Esevukile, kusekuseni ngosuku lokuqala lweviki, wabonakala kuqala kuMariya Magdalena ayekhiphe kuye amademoni ayisikhombisa.
10 Yena wahamba wababikela labo ababe naye uJesu, besalila bekhala.
11 Kwathi bona sebezwile ukuthi uyaphila nokuthi uboniwe nguye, abaze bakholwa.
12 Emva kwalokho wabonakala ngesinye isimo kwababili kubo behamba beya emaphandleni.
13 Nabo bahamba babikela abanye; nalabo abaze bakholwa.
14 Ngasemuva wabonakala kwabayishumi nanye behlezi ekudleni, wabasola ngokungakholwa kwabo nangobulukhuni benhliziyo yabo, ngokuba bengakholwanga yilabo abambonileyo esevukile.
15 Wayesethi kubo: “Hambani niye ezweni lonke, nishumayele ivangeli kukho konke okudaliweyo.
16 Okholwayo abhapathizwe uyakusindiswa, kepha ongakholwayo uyakulahlwa.
17 Lezi zibonakaliso ziyakubalandela abakholwayo: ngegama lami bayakukhipha amademoni, bashumayele ngezilimi ezintsha,
18 baphathe izinyoka; uma bephuza okubulalayo, akusoze kwaba nangozi; bayakubeka izandla phezu kwabagulayo, basinde.”
19 Njalo-ke iNkosi uJesu isikhulumile kubo yakhushulelwa ezulwini, yahlala ngakwesokunene sikaNkulunkulu.
20 Kepha bona bephuma bashumayela ezindaweni zonke, iNkosi isebenza nabo, iqinisa izwi ngezibonakaliso ezilandelayo.


text:
UMinnie Dlamini udayisele iMultiChoice amalungelo okwethula umshado wakhe
2017-06-12 16:00
Johannesburg - Kuthiwa umethuli wezinhlelo uMinenhle “Minnie” Dlamini kanye nesithandwa sakhe esingumthwebuli uQuinton Jones badayise amalungelo omshado wabo ngenani lika-R6 million.
Ngaphezu kwalokho lezi zithandani zizoxhaswa ngezindandatho kanye nobucwebe bekhethelo ezenzelwe bona ngokukhethekile ngabaqophi bobucwebe uJenna Clifford nokuyisitolo sobucwebe esihamba phambili eSandton.
Le ntokazi yakwaDlamini ithi izinzela yona amalungiselelo omshado wayo okulindeleke ukuthi ube ngoSepthemba.
Iphephandaba iSunday World lilunywe indlebe ngokuthi lezi zithandani zixhumane noNkateko Mabaso oyisikhulu kwaMultichoice ekuqaleni kwalo nyaka ngesiphakamiso sokusakaza lo mshado.
Kuthiwa lo msakazeli uzothola amalungelo akhethekile okusakaza umshado wonke kusukela emalungiselelweni omshado wesintu.
Kuthiwa inkampani kaDlamini nesithandwa sakhe iyona ezokwenza umsebenzi wokuqopha lo mshado.
OLUNYE UDABA:Ufake ingoduso yakhe indandatho isebhokisini lomngcwabo
Kule mali engu-R6 million, kuthiwa ingxenye izokhokhela ukuqoshwa komshado nawo wonke umsebenzi odingekayo bese kuthi enye ingxenye yale mali kube ngeyamalungelo okuwudayisa lo mshado.
ULesley McKnight osebenzela iJenna Clifford Jewellers ukuqinisekisile ukuthi sebebenengxoxo nophrojusa walolu hlelo mayelana nomsebenzi wabo wokwenza ubucwebe nezindandatho.
“UMinnie uzogqoka ubucwebe bethu futhi okwamanye sisematasa nokumenzela indandatho yakhe,” kusho uMcKnight.
USarit Tomlinson osebenzela iCapacity Relations, nokuyinkampani ephethe le ntokazi, ukuqinisekisile ukuthi le ntokazi ibe nezingxoxo nabeMultiChoice kodwa wathi belingakaqinisekiswa inani.
- News24


text:
Intsha Iyabuza
Ngingawuchaza Kanjani Umbono WeBhayibheli Ngobungqingili?
Emcimbini wokuklomelisa, kusuka isiyaluyalu lapho abadlali abadumile bebingelelana ngokuqabulana! Izibukeli ziyashaqeka zibuye zihalalise. Ongqingili bakubiza ngokunqoba lokhu. Abagxeki bakubiza ngokubukisa. Noma ngabe ikuphi, izithombe ze-video zalokhu kuqabulana zizovezwa ngokuphindaphindiwe ezindabeni ze-TV, kanti zizovezwa nakuyi-Internet ezinsukwini eziningi ezizolandela.
NJENGOBA kuboniswe ngenhla, zimbalwa izenzakalo eziba undab’ uzekwayo njengalapho usaziwayo eziveza obala ukuthi ungungqingili noma ukuthi uthanda abesilisa nabesifazane. Abantu abaningi bayabadumisa abantu abanjalo ngenxa yesibindi sabo; abanye bayabagxeka ngenxa yokuziphatha kwabo okubi. Kulezi zinhlangothi ezimbili ezihlukene kakhulu, kunabathile ababheka ubungqingili njengobumane nje buyindlela ehlukile yokuphila. UDaniel oneminyaka engu-21 uthi: “Lapho ngisesesikoleni, ngisho nezingane eziziphatha ngendlela evamile zazinomuzwa wokuthi uma umelene nobungqingili, uyabacwasa abanye futhi uyabahlulela.” *
Indlela abantu ababheka ngayo ubungqingili ingase ingafani kusukela kwesinye isizukulwane kuya kwesinye nasemazweni ngamazwe. Kodwa amaKristu ‘awayiswa lé nalé yiyo yonke imimoya yemfundiso.’ (Efesu 4:14) Kunalokho, abambelela embonweni weBhayibheli.
Uyini umbono weBhayibheli ngobungqingili? Uma uphila ngezindinganiso zeBhayibheli zokuziphatha, ungabaphendula kanjani labo abathi uyacwasa, wahlulela abanye futhi uyabazonda ongqingili? Cabangela le mibuzo elandelayo nezimpendulo ezingase zinikezwe.
Lithini iBhayibheli ngobungqingili?
IBhayibheli likwenza kucace ukuthi uNkulunkulu wayehlele ukuba kube umuntu wesilisa nowesifazane abashadile kuphela abaya ocansini. (Genesise 1:27, 28; Levitikusi 18:22; IzAga 5:18, 19) Lapho iBhayibheli lilahla ubufebe, lisuke libhekisele ezenzweni zobungqingili nezocansi phakathi kowesilisa nowesifazane. *—Galathiya 5:19-21.
Uma othile ekubuza: “Ububheka kanjani ubungqingili?”
Ungase uphendule ngokuthi: “Angibazondi ongqingili, kodwa ngeke ngivumelane nokuziphatha kwabo.”
✔ Khumbula lokhu: Uma uqondiswa izimiso zeBhayibheli zokuziphatha, leyo yindlela oyikhethayo futhi unelungelo lokuphila ngayo. (Joshuwa 24:15) Ungabi namahloni ngombono wakho.—IHubo 119:46.
Ingabe amaKristu akufanele yini ahloniphe bonke abantu, kungakhathaliseki ukuthi bakhetha ukuziphatha kanjani ngokobulili?
Kufanele. IBhayibheli lithi: “Dumisa abantu bazo zonke izinhlobo” noma, “hlonipha bonke abantu,” njengoba i-Today’s English Version ikubeka. (1 Petru 2:17) Ngakho amaKristu awabazondi ongqingili. Anomusa kubo bonke abantu, kuhlanganise nalabo abangongqingili.—Mathewu 7:12.
Uma othile ekubuza: “Ingabe umbono wakho ngobungqingili awukhuthazi yini ukubacwasa?”
Ungase uphendule ngokuthi: “Akunjalo neze. Ukuziphatha kobungqingili engikulahlayo, hhayi abantu.”
✔ Ungase unezele: “Ngokwesibonelo, ngikhetha nokungabhemi. Empeleni, ngikuthola kuyinto engamukeleki nhlobo kimina. Kodwa ake sithi wena uyabhema futhi unomuzwa ohlukile. Ngeke ngikucwase ngenxa yombono wakho, njengoba nje nawe ungeke ungicwase ngombono wami—akunjalo? Kusebenza isimiso esifanayo nasemibonweni yethu engafani ngobungqingili.”
Ingabe uJesu akazange yini afundise ngokubekezelela abanye? Uma kunjalo, akufanele yini amaKristu abamukele ubungqingili?
UJesu akazange abakhuthaze abalandeli bakhe ukuba bamukele zonke izindlela zokuziphatha. Kunalokho, wafundisa ukuthi indlela eya ensindisweni ivulekele ‘wonke umuntu obonisa ukholo kuye.’ (Johane 3:16) Ukubonisa ukholo kuJesu kuhlanganisa nokuvumelana nezimiso zikaNkulunkulu zokuziphatha, ezizenqabelayo izinhlobo ezithile zokuziphatha, ezihlanganisa nobungqingili.—Roma 1:26, 27.
Uma othile ethi: “Ongqingili abanakuzishintsha; ngoba bazalwa benjalo.”
Ungase uphendule ngokuthi: “IBhayibheli alisho lutho ngesimo somzimba songqingili, nakuba lisho ukuthi eminye imikhuba imbelwe ngokuqinile. (2 Korinte 10:4, 5) Ngisho noma eminye ingeyobungqingili, iBhayibheli lithi amaKristu azixwaye izenzo ezinjalo.”
✔ Nakhu ukusikisela: Kunokuwela ogibeni lokuqophisana ngembangela yezinkanuko zobungqingili, gcizelela ukuthi iBhayibheli liyakwenqabela ukuziphatha kobungqingili. Ukuze uqhathanise, ungase uthi: “Uyazi, abantu abaningi bathi ubudlova bungase bubangelwe ufuzo futhi ngenxa yalokho, abanye abantu bathambekele kubo. (IzAga 29:22) Kuthiwani uma lokho kuyiqiniso? Njengoba kungenzeka ukuthi uyazi, iBhayibheli liyakulahla ukuqhuma kwentukuthelo. (IHubo 37:8; Efesu 4:31) Ingabe leso simiso siwukungacabangeli ngenxa nje yokuthi abanye bathambekele ebudloveni?”
UNkulunkulu angasho kanjani kumuntu okhangwa abobulili obufanayo ukuthi axwaye ubungqingili? Lokho kuzwakala kuwulunya.
Ukucabanga okunjalo kusekelwe embonweni onephutha wokuthi abantu kumelwe balandele izifiso zabo zobulili. IBhayibheli libanikeza isithunzi abantu ngokuqinisekisa ukuthi bangakhetha ukungenzi ngokuvumelana nezifiso zabo zobulili ezingafanele uma befuna ngempela ukwenzenjalo.—Kolose 3:5.
Uma othile ethi: “Ngisho noma ungeyena ungqingili, kufanele uwushintshe umbono wakho ngobungqingili.”
Ungase uphendule ngokuthi: “Ake sithi angivumelani nokugembula kodwa wena uyavumelana nakho. Ingabe bekuyoba nengqondo ukuthi angishintshe umbono wami ngenxa nje yokuthi abaningi bakhetha ukugembula?”
✔ Khumbula lokhu: Abantu abaningi (kuhlanganise nongqingili) banazo izindinganiso zokuziphatha ezibenza bangazenzi izinto ezithile—mhlawumbe ukukhwabanisa, ukungabi nabulungisa nokulwa. IBhayibheli liyakwenqabela ukuziphatha okunjalo; liphinde lenqabele nezinye izinhlobo zokuziphatha kobulili, kuhlanganise nobungqingili.—1 Korinte 6:9-11.
Akukhona ukuthi iBhayibheli alicabangeli kanti futhi alikukhuthazi nokucwasa. Kuphela nje litshela labo abakhangwa abobulili obufanayo ukuba benze lokho okulindeleke kwabakhangwa abobulili obuhlukile—ukuba ‘babalekele ubufebe.’—1 Korinte 6:18.
Iqiniso liwukuthi, izigidi zalabo abakhangwa abobulili obuhlukile ezifisa ukuphila ngokuvumelana nezindinganiso zeBhayibheli ziyazithiba naphezu kwanoma yiziphi izilingo ezingase zibhekane nazo. Phakathi kwabo kukhona inqwaba yabangashadile futhi abanamathuba amancane okuthi bangashada, nabaningi abashade nabantu abakhubazekile abangakwazi ukuya ocansini. Bayakwazi ukuphila ngenjabulo ngaphandle kokwanelisa izidingo zabo zobulili. Labo abathambekele ebungqingilini bangenza okufanayo uma befuna ngempela ukujabulisa uNkulunkulu.—Duteronomi 30:19.
^ isig. 4 Amagama kulesi sihloko ashintshiwe.
^ isig. 7 Igama elithi “ubufebe” eBhayibhelini, alisho nje ukuya ocansini kuphela kodwa lisho nezenzo zokuphulula omunye umuntu izitho zobulili noma ubulili bomlomo nobendunu.
OKUDINGA UKUCATSHANGELWA
Kungani uNkulunkulu ebekela abantu imithetho yokuziphatha?
Uzuza kanjani ngokulalela imithetho yeBhayibheli yokuziphatha?


text:
Isahluko 14
1
Ngaleso sikhathi u-Abiya indodana kaJerobowamu wagula.
2 UJerobowamu wathi kumkakhe: “Ake usuke uzifihle, ukuze kungaziwa ukuthi wena ungumkaJerobowamu, uye eShilo; bheka, u-Ahiya umprofethi ulapho, yena owakhuluma ngami ukuthi ngiyakuba yinkosi phezu kwalaba bantu.
3 Uphathe ngesandla sakho izinkwa eziyishumi, nemiqathane, nophiso lwezinyosi, uye kuye; uyakukutshela ukuthi kuzakuba njani kumntwana.”
4 UmkaJerobowamu wenze njalo; wasuka, waya eShilo, wafika endlini ka-Ahiya. U-Ahiya wayengenakubona, ngokuba amehlo akhe ayequndekile ngenxa yobudala bakhe.
5 UJehova wayeshilo ku-Ahiya, ethi: “Bheka, umkaJerobowamu uyeza ukubuza kuwe ngendodana yakhe, ngokuba iyagula; womphendula ngokuthi nangokuthi, ngokuba kuyakuthi ekungeneni kwakhe azishaye omunye umuntu.”
6 Kwathi lapho u-Ahiya ezwa izigqi zezinyawo zakhe ekungeneni kwakhe emnyango, wathi: “Ngena, mkaJerobowamu; uzishayelani omunye; mina ngithunyiwe kuwe nginendaba elukhuni.
7 Hamba umtshele uJerobowamu ukuthi: ‘UJehova uNkulunkulu ka-Israyeli usho kanje, uthi: Njengokuba ngakuphakamisa phakathi kwabantu, ngakubeka ube ngumbusi wabantu bami u-Israyeli,
8 ngawuhlwitha umbuso endlini kaDavide, ngawunika wena, kepha awubanga njengenceku yami uDavide owagcina imiyalo yami nowangilandela ngayo yonke inhliziyo yakhe ukwenza okulungile emehlweni ami kuphela,
9 kodwa wenzile okubi kunabo bonke ababe phambi kwakho, wahamba wazenzela abanye onkulunkulu nezithombe ezibunjiweyo ukungivusa ukuba ngithukuthele, wangilahla nyovane,
10 bheka, ngalokho ngiyakwehlisela indlu kaJerobowamu okubi, nginqume kuJerobowamu wonke umlisa, omncane nomkhulu kwa-Israyeli, ngikhukhule indlu kaJerobowamu njengokukhukhulwa komquba, uze uphele.
11 Yena wakwaJerobowamu ofela emzini uyakudliwa yizinja, nofela endle uyakudliwa yizinyoni zezulu, ngokuba uJehova ukukhulumile.’
12 “Ngalokho suka uye endlini yakho; ekungeneni kwezinyawo zakho emzini uyakufa umntwana.
13 Wonke u-Israyeli uyakumlilela, ammbele, ngokuba nguyena yedwa wakwaJerobowamu oyakuya ethuneni, lokhu kufunyanwa kuye okuhle kuJehova uNkulunkulu ka-Israyeli endlini kaJerobowamu.
14 “Futhi uJehova uyakuzivusela inkosi phezu kuka-Israyeli eyakunquma indlu kaJerobowamu ngalolo suku. Kepha ngithini? Yebo, namanje.
15 Ngokuba uJehova uyakushaya u-Israyeli njengohlanga oluzanyazanyiswa emanzini, asiphule u-Israyeli kuleli zwe elihle alinika oyise, abahlakazele ngaphesheya koMfula, lokhu benzile o-Ashera babo, bathukuthelisa uJehova.
16 Uyakulahla u-Israyeli ngenxa yezono zikaJerobowamu one ngazo, futhi onisa ngazo u-Israyeli.”
17 UmkaJerobowamu wayesesuka wahamba, wafika eTirisa; esefike embundwini wendlu, umntwana wafa.
18 Wonke u-Israyeli wammbela, wamlilela njengezwi likaJehova alikhulumayo ngesandla senceku yakhe u-Ahiya umprofethi.
19 Ezinye izindaba zikaJerobowamu, ukuthi walwa kanjani nokuthi wabusa kanjani, bheka, zilotshiwe encwadini yezindaba zemihla ngemihla yamakhosi akwa-Israyeli.
20 Izinsuku zokubusa kukaJerobowamu zaziyiminyaka engamashumi amabili nambili; wayeselala koyise; uNadabi indodana yakhe waba yinkosi esikhundleni sakhe.
21 URehobowamu indodana kaSolomoni wabusa kwaJuda. URehobowamu wayeneminyaka engamashumi amane nanye ekuqaleni kwakhe ukubusa, wabusa iminyaka eyishumi nesikhombisa eJerusalema, umuzi awukhethileyo uJehova ezizweni zonke zakwa-Israyeli ukuba abeke khona igama lakhe; igama likanina lalinguNahama wabakwa-Amoni.
22 UJuda wenza okubi emehlweni kaJehova, bamvusela umhawu naphezu kwakho konke ababekwenzile oyise ngezono zabo abazenzayo.
23 Nabo bazakhela izindawo eziphakemeyo, nezinsika, nawo-Ashera emagqumeni onke aphakemeyo naphansi kwemithi yonke eluhlaza.
24 Kwakukhona nezifebe zethempeli kulelo zwe; benza njengazo zonke izinengiso zabezizwe uJehova abaxosha phambi kwabantwana bakwa-Israyeli.
25 Kwathi ngomnyaka wesihlanu wenkosi uRehobowamu, uShishaki inkosi yaseGibithe wenyukela eJerusalema.
26 Wathatha ingcebo yendlu kaJehova nengcebo yendlu yenkosi, yebo, wathatha konke, wathatha zonke izihlangu zegolide ezenziwe nguSolomoni.
27 Inkosi uRehobowamu yenza izihlangu zethusi esikhundleni sazo, yazinikela ezandleni zezinduna zabalindi abagcina umnyango wendlu yenkosi.
28 Kwathi njalo uma inkosi ingena endlini kaJehova, izigijimi zazithwala, zazibuyisela ekamelweni labalindi.
29 Ezinye izindaba zikaRehobowamu nakho konke akwenzayo angithi kulotshiwe encwadini yezindaba zemihla ngemihla yamakhosi akwa-Israyeli na?
30 Kwakukhona njalo ukulwa phakathi kukaRehobowamu noJerobowamu.
31 URehobowamu wayeselala koyise, wembelwa koyise emzini kaDavide; igama likanina lalinguNahama wabakwa-Amoni. U-Abiyamu indodana yakhe waba yinkosi esikhundleni sakhe.


text:
Isahluko 12
1 Kwathi sezibuthene izigidi zabantu baze banyathelana, waqala ukukhuluma, ikakhulu kubafundi bakhe, ethi: “Xwayani imvubelo yabaFarisi engukuzenzisa.
2 Akukho okusitshekelweyo okungayikwambulwa, nokufihliweyo okungayikwaziwa.
3 Ngakho-ke konke enikukhuluma ebumnyameni kuyakuzwiwa ekukhanyeni, nalokho enikukhuluma endlebeni emakamelweni kuyakumenyezelwa phezu kwezindlu.
4 “Kepha ngithi kinina bahlobo bami: Ningabesabi abawubulala umzimba, bengenakwenza okunye emva kwalokho.
5 Kodwa ngiyakunitshengisa eniyakumesaba: Mesabeni lowo othi esebulele, abe namandla okuphonsa esihogweni. Yebo, ngithi kini: Mesabeni lowo.
6 Akuthengwa yini imizwilili eyisihlanu ngezindibilishi ezimbili na? Akukhohlakele namunye kuyo emehlweni kaNkulunkulu.
7 Kodwa nezinwele zekhanda lenu zibaliwe zonke. Maningesabi; nidlula imizwilili eminingi.
8 “Futhi ngithi kini: Yilowo nalowo oyakungivuma phambi kwabantu neNdodana yomuntu iyakumvuma yena phambi kwezingelosi zikaNkulunkulu;
9 kepha ongiphika phambi kwabantu uyakuphikwa phambi kwezingelosi zikaNkulunkulu.
10 Nalowo okhuluma izwi elibi ngeNdodana yomuntu uyakuthethelelwa, kepha ohlambalaza uMoya oNgcwele kayikuthethelelwa.
11 “Kepha nxa beniqhubela emasinagogeni, nakubabusi, nakuzo iziphathimandla, ningakhathazeki ngokuthi niyakuziphendulela kanjani nangokuthini, nokuba niyakukhulumani,
12 ngokuba uMoya oNgcwele uyakunifundisa ngasona leso sikhathi okufanele nikukhulume.”
13 Omunye wesixuku wathi kuye: “Mfundisi, shono kumfowethu ukuba abelane nami ifa.”
14 Kepha wathi kuye: “Mngane, ubani ongimise ngibe ngumahluleli noma umahlukanisi phezu kwenu na?”
15 Wayesethi kubo: “Bhekani, nixwaye ukuhaha konke, ngokuba ukuphila komuntu akumi ngobuningi bempahla yakhe.”
16 Wabalandisa umfanekiso, wathi: “Izwe lomuntu othile onothileyo lathela kahle.
17 Wazindla phakathi kwakhe, wathi: ‘Ngizakwenzani, lokhu ngingenandawo engingabuthela kuyo ukudla kwami, na?’
18 “Wayesethi: ‘Ngizakwenza lokhu: ngizakudiliza izinqolobane zami, ngakhe ezinkulu, ngibuthele khona ukudla kwami konke nempahla yami.
19 Bese ngithi kuwo umphefumulo wami: Mphefumulo, unempahla eningi ebekelelwe iminyaka emmingi; phumula, udle, uphuze, ujabule.’
20 “Kepha uNkulunkulu wathi kuye: ‘Wena siwula, ngalobu busuku umphefumulo wakho uzakubizwa kuwe; pho-ke, izinto ozilungisileyo ziyakuba ngezikabani na?’
21 “Kunjalo kozibekelela ingcebo enganothile kuNkulunkulu.”
22 Wayesethi kubafundi bakhe: “Ngakho-ke ngithi kini: Ningakhathazeki ngokuphila kwenu ukuthi niyakudlani, nangomzimba wenu ukuthi niyakwembathani.
23 Ngokuba ukuphila kukhulu kunokudla, nomzimba kunesambatho.
24 Bhekani izingwababana ukuthi azihlwanyeli, azivuni, azinaxhiba nanqolobane, kepha uNkulunkulu uyazondla; nina nizidlula kakhulu kangakanani izinyoni.
25 Ngumuphi kini ongathi ngokukhathazeka enezele ebudeni bakhe ingalo na?
26 Ngalokho nxa ningenamandla okwenza nokuncinyane, yini ukuba nikhathazeke ngokunye na?
27 “Bhekani iminduze ukuthi imila kanjani; ayiphothi, ayaluki, kepha ngithi kini noSolomoni ebukhazikhazini bakhe bonke wayengembathisile okomunye wayo.
28 Uma uNkulunkulu embathisa kanjalo utshani basendle obukhona namuhla, ngomuso buphonswe eziko, kakhulu kangakanani uyakunembathisa nina eninokukholwa okuncane.
29 Nani maningafuni eniyakukudla neniyakukuphuza; ningakhathazeki.
30 Ngokuba konke lokho kufunwa ngabezizwe bomhlaba, kepha uYihlo uyazi ukuthi niyakudinga lokho.
31 Kodwa funani umbuso wakhe, khona konke lokho kuyakwenezelwa nina.
32 “Ungesabi, mhlambi omncane; ngokuba kwathandeka kuYihlo ukuninika umbuso.
33 Thengisani ngeninakho, niphe abampofu; nizenzele izikhwama ezingagugiyo, ingcebo engapheliyo ezulwini, lapho kungasondeli sela, kungoni nundu khona.
34 Ngokuba lapho kukhona ingcebo yenu, lapho iyakuba khona nenhliziyo yenu.
35 “Izinkalo zenu mazibe ziboshiwe, nezibani zivutha.
36 Nani yibani njengabantu ababheke inkosi yabo ibuya emshadweni ukuba, nxa ifika ingqongqotha, bayivulele masinyane.
37 Zibusisiwe lezo zinceku okuyakuthi inkosi, nxa ifika, izifumane zilindile; ngiqinisile ngithi kini: Iyakuzibopha ukhalo, izihlalise ekudleni, ize izikhonze.
38 Noma ifika ngomlindo wesibili noma ngowesithathu, ifumane kunjalo, zibusisiwe zona lezo.
39 Kepha yazini lokhu kokuthi, uma umninindlu ebesazi isikhathi isela elizakufika ngaso, ubengayikuvuma ukuba ifohlwe indlu yakhe.
40 Nani manibe nilungile, ngokuba iNdodana yomuntu iyeza ngesikhathi eningasicabangiyo.”
41 UPetru wayesethi kuye: “Nkosi, usilandisa thina lo mfanekiso nokuba bonke na?”
42 Yayisithi iNkosi: “Ngumuphi-ke umphathi othembekileyo noqondileyo, inkosi yakhe eyakumbeka phezu kwabendlu bayo ukuba abanike isabelo sabo sokudla ngesikhathi sakho?
43 Ibusisiwe leyo nceku okuyakuthi inkosi yayo, nxa ifika, iyifumane yenze njalo.
44 Impela ngithi kini: Iyakuyibeka phezu kwakho konke enakho.
45 Kepha uma leyo nceku ithi enhliziyweni yayo: ‘Inkosi yami ilibele ukufika,’ iqale ukushaya abafana namantombazana, idle, iphuze, idakwe,
46 inkosi yaleyo nceku iyakufika ngosuku engayibhekile ngalo nangomzuzu engawaziyo, iyinqumanqume, iyabele nabangakholekile.
47 “Njalo-ke leyo nceku ebiyazi intando yenkosi yayo ingalungiselanga, ingenzanga ngokwentando yayo, iyakushaywa imivimbo eminingi;
48 kepha ebingazi yenza okufanele imivimbo, iyakushaywa eyingcosana; yilowo nalowo ophiwe okuningi, kuyakubizwa okuningi kuye; nophathiswe okuningi, bayakubiza kuye okungaphezu kwalokho.
49 “Ngize ukuphonsa umlilo emhlabeni; bengifunisisa kangakanani ukuba nga sewokhelwe.
50 Kepha nginombhapathizo engizakubhapathizwa ngawo; ngikhathazekile kanjani, uze ufezeke.
51 Nithi ngize ukuletha ukuthula emhlabeni na? Ngithi kini: Qha, kepha kakhulu ukwahlukana.
52 Ngokuba kusukela manje kuyakuba khona abayisihlanu endlini inye bahlukene, abathathu nababili, ababili nabathathu;
53 bayakwahlukana, uyise nendodana, indodana noyise; unina nendodakazi, indodakazi nonina; uninazala nomalokazana wakhe, umalokazana noninazala.”
54 Wayesethi nakuzo izixuku: “Nxa nibona ifu likhuphuka entshonalanga, masinyane nithi: ‘Iyeza imvula,’ kube njalo.
55 Futhi nxa kuphephetha iningizimu, nithi: ‘Lizakubalela,’ kube njalo.
56 Bazenzisi, niyakwazi ukuchachisa ukuma komhlaba nokwezulu; kepha yini ukuba ningachachisi lesi sikhathi na?
57 “Pho, yini ukuba ninganqumi ngokwenu okulungileyo na?
58 Ngokuba, nxa uya enkosini nomelene nawe, ncengisisa usesendleleni ukuba ukhululeke kuye, funa mhlawumbe akuhudulele kumahluleli, umahluleli akunikele kulo iphoyisa, iphoyisa likuphonse etilongweni.
59 Ngithi kuwe: Awusoze waphuma khona, uze ukhokhe ifadingi lokuphela.”